Lagak mahu jadi ‘abang long’ nampakkan UMNO tamak, ego

Oleh Ainul Illia Meor Suzurudin

BANGI, 24 Rejab 1442H, Isnin – Lagak UMNO untuk menjadi ‘abang long’ di antara parti-parti Melayu Islam hanya menyerlahkan sikap tamak dan ego semata mata.

Walhal, UMNO sudah tidak mempunyai agenda bangsa Melayu Islam, sehinggakan parti itu dilihat tertimbus hala tuju.

Atas dasar itu, Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim mempersoalkan alasan dan hujah UMNO tidak mahu bekerjasama dengan Perikatan Nasional (PN) khususnya Parti Pribumi Bersatu Malaysia (Bersatu).

“Keputusan UMNO untuk tidak bersama PN pada PRU15 menunjukkan keegoan serta kerakusan pemimpinnya.

“Ketamakan dan keegoan tersebut berselindung atas laungan demi maruah UMNO,” katanya kepada Ismaweb.net, hari ini.

Mengulas lanjut, Ustaz Zamani yakin UMNO tidak boleh pergi jauh dengan keputusannya untuk tidak bersama dengan PN.

“Saya pasti ianya sekadar ugutan sahaja. UMNO akan berani apabila keputusannya direstui oleh MCA dan MIC.

“Sedangkan baru-baru ini, MCA dan MIC telah memberi signal kepada keputusan UMNO tersebut bahawa parti itu tidak merestuinya,” katanya.

Bahkan, untuk kekal ‘berdenyut’, tidak mustahil ia akan menjalinkan kerjasama dengan PKR dan PAN.

“Saya juga tidak menolak ada kemungkinan UMNO membina ‘cinta tiga segi’ dengan PKR dan PAN.

“Apa yang dirisaukan kalau PKR dan PAN mampu memberikan talian hayat kepada pemimpin UMNO yang korup, maka tidak mustahil itu akan menjadi pilihan mereka,” katanya.

Pun begitu, untuk menzahirkan kerjasama dengan PKR dan PAN, UMNO mesti berani untuk mengalami perpecahan dalam UMNO itu sendiri.

“Ini kerana tidak semua ahli dan pemimpin UMNO dapat memberikan persetujuan mereka.

“Nasihat saya, kembalilah semula kepada agenda sebenar penubuhan UMNO.

“UMNO adalah parti membela agenda bangsa Melayu bukannya ‘ladang bercucuk tanam’ bagi sesetengah pemimpinnya,” katanya.


Kumpulan UMNO 3.0 hanya mahu kekal jawatan dalam kerajaan?

BANGI, 29 Syaaban 1442H, Ahad – Kemunculan kumpulan pemimpin baharu dikenali sebagai UMNO 3.0 didakwa, bukan semata-mata mahu menjatuhkan Datuk Seri Dr Ahmad Zahid Hamidi dan Datuk Seri Mohamad Hasan tetapi miliki agenda lebih besar.

Motif utama mereka adalah untuk memastikan UMNO kekal dalam kerajaan Perikatan Nasional (PN) sekali gus menjamin jawatan dalam kerajaan.

Anggota Majlis Tertinggi UMNO, Datuk Dr Mohd Puad Zarkashi berkata, oleh disebabkan itu, gesaan Datuk Seri Mohamed Nazri Aziz supaya menteri UMNO meletakkan jawatan adalah wajar.

“Nama kumpulan tidak penting. Sesiapa boleh nafi. Tetapi perancangan mereka itu yang jadi isu. Apakah ia wujud? Ternyata tindak tanduk mereka bukan lagi rahsia.

“Siapa mereka? Ia juga bukan rahsia. Ada yang buat kenyataan terbuka supaya pemilihan parti disegerakan. Mereka yakin masalah parti selesai jika pemilihan parti disegerakan.

“Ada segelintir melihat dengan jawatan menteri mereka lebih mudah menang jika bertanding jawatan utama parti termasuk MKT (Majlis Kerja Tertinggi). Bila tidak berjawatan utama dalam parti nama mereka tenggelam. Jawatan menteri jadikan mereka masih relevan dalam politik negara,” katanya dalam satu kenyataan, hari ini.

Mohd Puad berkata, walau apa pun matlamat kumpulan UMNO 3.0 ini, mereka pasti gagal jika berniat untuk mengubah keputusan Perhimpunan Agung UMNO (PAU) 2020 di mana UMNO mesti keluar dari kerajaan PN.

“Pada mereka buang Zahid memudahkan usaha untuk batal mandat PAU kepada presiden untuk tentukan tarikh keluar dari kerajaan PN.

“Hampir 99 peratus kluster menteri berdiri dan angkat tangan sokong UMNO keluar dari kerajaan PN. Maka apa maruah pendokong UMNO 3.0 jika menentang keputusan PAU 2020?,” soalnya.

Sebelum ini, tersebar spekulasi rancangan menyingkirkan Ahmad Zahid dan Datuk Seri Najib Razak dari pentas politik menjelang Ogos ini, sekali gus menyambut kemunculan kepimpinan baharu parti dikenali sebagai UMNO 3.0.

“UMNO 3.0 bakal mempunyai kepimpinan baharu yang akan bekerjasama dengan PPBM dan PAS,” kata sumber kepada portal FMT.


Jangan biarkan takhta kuasa jadi lambang kesombongan politikus

TUGAS kepimpinan secara umumnya ialah untuk membawa manusia tunduk kepada Allah SWT. Baik di peringkat keluarga, komuniti mahupun di peringkat negara.

Untuk tujuan ini, manusia bukan sahaja perlu meninggikan hubungan dengan Rabb tetapi perlu mengurus manusia dan alam sekitar secara adil dan bertanggungjawab. Keseimbangan ketiga-tiga perkara ini akan menentukan kejayaan sesebuah negara.

Tidak mungkin negara akan sejahtera jika rakyat menderita walaupun pemimpin saban malam bertahajud dan berzikir.

Alam yang tidak terpelihara akan menjadikan kehidupan manusia tidak tenteram walaupun mempunyai harta yang melimpah ruah. Kegagalan pemimpin memahami perkara ini akan menyebabkan mereka terkapai-kapai mencari penyelesaian.

Apabila pemimpin tidak tahu ke mana hendak dibawa negara maka ia akan membawa kepada kehancuran kepada rakyat, berlaku penindasan, pengkautan harta negara, keadaan sosial yang kecamuk, kerakusan kuasa politik melampau dan sentiasa terikut rentak orang lain.

Takhta kuasa hanya menjadi lambang kesombongan politikus sehingga manusia lain dianggap sampah.

Letaklah sesiapa atau parti mana yang memerintah, jika hakikat ini tidak difahami maka bak kata pepatah keluar mulut buaya masuk mulut harimau. Kedua-dua tidak ada guna.

Renung-renungkanlah.

Haji Aminuddin Yahaya
Perunding Kanan Politik dan Perundangan ISMA
7 Julai 2023


Filem ‘Babi’: SENIMAN perlu kemuka aduan kepada SKMM

BANGI, 27 Rabiulakhir 1442H, Ahad – Persatuan Seniman Malaysia (SENIMAN) diminta untuk mengemukakan aduan kepada Suruhanjaya Komunikasi dan Multimedia (SKMM) berkaitan filem karya individu kontroversi Wee Meng Chee atau Namewee.

Dalam satu kenyataan hari ini, SKMM berkata, aduan berkenaan bagi membolehkan penilaian dilakukan terhadap kandungan filem berkenaan.

Suruhanjaya itu berkata, proses penelitian terhadap kandungan itu boleh dilakukan berdasarkan kepada peruntukan-peruntukan mengikut Akta Komunikasi dan Multimedia (AKM) 1998.

“Selain AKM, penelitian lanjut juga boleh dibuat oleh agensi-agensi penguatkuasaan yang berkenaan mengikut peruntukan undang-undang lain yang terpakai berkaitan dengan kandungan atau penyiaran kandungan.

“Sekiranya hasil penelitian dan siasatan yang dijalankan mendapati terdapat unsur pelanggaran terhadap peruntukan undang-undang sedia ada, maka tindakan penguatkuasaan boleh diambil oleh agensi yang berkenaan selaras kesalahan yang dilakukan megikut undang-undang,” katanya.

Jelas SKMM, pihakanya telah berhubung dengan YouTube pada 19 November lalu berkaitan trailer filem Babi, yang dimuat naik dalam saluran milik Namawee.

“Namun, SKMM masih menunggu maklum balas daripada pihak mereka (YouTube) yang berpangkalan di luar negara,” katanya.

Sebelum ini, SENIMAN pada Jumaat membuat laporan polis terhadap filem ‘Babi’ karya Namawee yang ditayangkan di luar negara, kerana dipercayai mempunyai unsur perkauman dan didakwa telah menjejaskan imej Malaysia.

Setiausaha Agungnya, Mohd Hafiz Mohd Nafiah berkata, selepas menonton klip video filem itu, secara peribadi beliau berpendapat terdapat unsur-unsur perkauman di dalam filem itu meskipun dikatakan ia dibuat berdasarkan kisah benar.

Beliau berkata, pihaknya bersikap terbuka bagi mana-mana pihak di negara ini yang mahu menerbitkan sebarang filem, namun ia harus berpandukan garis panduan ditetapkan Perbadanan Kemajuan Filem Nasional Malaysia (Finas) dan Lembaga Penapis Filem.

“Kami tidak menyekat mana-mana pihak untuk membuat filem yang kritis tetapi kita kena faham bahawa Malaysia merupakan sebuah negara yang hidup dengan pelbagai kaum.

“Selain itu, kami juga menggesa agar SKMM untuk menyekat filem berkenaan di mana-mana platform media sosial termasuklah di YouTube,” katanya.

Filem berkenaan didakwa mengisahkan tentang kejadian sebenar keganasan dan rusuhan kaum yang berlaku di sebuah sekolah menengah di selatan tanah air pada tahun 2000.


Putra diminta perjelas khabar angin tukar nama pada GTA

Oleh Zuhayati Yazid

BANGI, 22 Syaaban 1444H, Rabu – Parti Bumiputera Perkasa Malaysia (Putra) perlu membuat penafian di saluran yang betul berkaitan khabar angin mendakwa parti itu mahu menukar nama kepada Gerakan Tanah Air (GTA).

Penafian itu penting untuk menggambarkan Putra sentiasa menjaga kepentingan bersama dengan komponen parti lain dalam GTA itu sendiri.

Presiden BERJASA, Ustaz Zamani Ibrahim berkata, sebarang idea untuk menggunakan nama GTA mestilah dibawa ke meja mesyuarat yang dihadiri oleh Ahli Majlis Tertinggi GTA.

“GTA bukan milik individu atau satu parti, oleh itu, tiada sesiapa boleh buat keputusan secara individu atau hanya satu parti sahaja guna nama GTA,” katanya ketika dihubungi Ismaweb.net, hari ini.

Terdahulu, Utusan Malaysia melaporkan parti yang dipimpin Datuk Dr Ibrahim Ali bakal dirombak dan ditukarkan nama kepada GTA.

Tindakan itu didakwa sebagai usaha membentuk kekuatan parti itu dan akan berganding bahu dengan Perikatan Nasional (PN).

GTA kini hanya dikenali sebagai satu pakatan politik yang terdiri daripada BERJASA, Putra dan Iman selepas Pejuang yang menarik diri keluar daripada pakatan tersebut.

Mengulas lanjut, Zamani berkata, pihaknya sentiasa mengutamakan penyatuan ummah berdasarkan kepentingan untung rugi kepada ummah bukan penyatuan ummah secara terpilih berdasarkan untung rugi parti.

“Sekiranya memang ada dalam kalangan pimpinan GTA untuk membawa GTA bersama atau bekerjasama dengan PN ianya hendaklah diputuskan melalui mesyuarat di peringkat Majlis Tertinggi GTA,” katanya.

Sementara itu, Ibrahim pula ketika dihubungi menjelaskan penyertaan atau pakatan di antara Putra dengan PN dalam usaha membentuk gabungan kekuatan parti Melayu terbesar tidak berbangkit pada masa ini.

“Bahkan, isu pertukaran nama Putra kepada GTA tidak pernah disentuh dalam mesyuarat Ahli Dewan Tertinggi Putra setakat ini,” katanya.


Bekas MB Terengganu meninggal dunia

KUALA TERENGGANU, 3 Safar 1442H, Isnin – Mantan Menteri Besar Terengganu Tan Sri Wan Mokhtar Ahmad, meninggal dunia pada pukul 6.20 pagi tadi di Prince Court Medical Centre, Kuala Lumpur, akibat komplikasi jantung.

Berita duka itu dimaklumkan oleh anaknya Wan Abdul Hakim melalui Facebook miliknya.

Wan Abdul Hakim turut memberitahu jenazah ayahnya akan disembahyangkan di Masjid Bukit Jelutong, selepas solat Zohor nanti dan akan dikebumikan di Tanah Perkuburan Islam Seksyen 21, Shah Alam, Selangor.

Allahyarham Wan Mokhtar, 88, yang berasal dari Kuala Terengganu, berkhidmat sebagai Menteri Besar Terengganu selama 25 tahun dari 1974 hingga 1999. – Bernama


Selepas dibebaskan, Siti Nuramira ditahan pula pihak Jawi

BANGI, 19 Zulhijjah 1443H, Selasa – Walaupun wang jaminan sudah dilunaskan dan dilepaskan namun Siti Nuramira Abdullah, wanita yang didakwa menghina Islam ketika membuat persembahan ditahan semula, hari ini.

Wanita berusia 26 tahun tersebut ditahan penguat kuasa Jabatan Agama Islam Wilayah Persekutuan (Jawi) selepas menandatangani Borang Jamin dengan ditemani peguamnya Ramesh Chandran di Kaunter Jaminan Kompleks Mahkamah Kuala Lumpur pukul 10.20 pagi.

Berdasarkan prosedur, Siti Nuramira akan ditahan oleh Jawi selama 24 jam sebelum dihadapkan ke Mahkamah Tinggi Syariah esok untuk dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.

Seksyen tersebut membabitkan kesalahan menghina atau menyebabkan agama Islam dipandang hina yang mana jika disabitkan, boleh didenda tidak melebihi RM3,000 atau penjara maksimum dua tahun atau kedua-duanya sekali.

Semalam, wanita kelahiran Kuala Kangsar itu dan teman lelakinya V Alexander Navin, selesai membayar ikat jamin masing-masing berjumlah RM20,000 melalui hasil kutipan sumbangan dana awam dari luar negara.

Pada 13 Julai lalu, Siti Nuramira mengaku tidak bersalah di Mahkamah Sesyen di sini atas pertuduhan menyebabkan rasa tidak harmoni di kalangan sesama Islam.

Mengikut pertuduhan, dia didakwa mengaku seorang beragama Islam, telah menghafal 15 juzuk al-Quran, bertindak luar batasan apabila membuka tudung dan baju kurung sewaktu membuat persembahan di atas pentas.

Kesalahan tersebut didakwa dilakukan di Crackhouse Comedy Club, Taman Tun Dr Ismail, 4 Jun lepas.

Video berdurasi 54 saat tular di media sosial memaparkan seorang wanita mendakwa dirinya beragama Islam dan bertindak menanggalkan baju kurung dan tudungnya dan hanya memakai pakaian mencolok mata sehingga mengundang pelbagai reaksi netizen.

Susulan itu, wanita itu ditahan di Jalan Gasing, Petaling Jaya, pada 9 Julai lalu dan direman selama tiga hari manakala Alexander Navin ditahan pada 10 Julai.

Sementara di Mahkamah Sesyen Petaling Jaya, Navin turut mengaku tidak bersalah atas dua pertuduhan membuat dan memulakan hantaran video jelik di laman sosial Instagram serta YouTube, bulan lalu.

Pautan terdahulu;


95.5 peratus populasi dewasa lengkap divaksin

KUALA LUMPUR, 24 Rabiulawal 1443H, Ahad – Sebanyak 22,348,481 individu atau 95.5 peratus populasi dewasa di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan Malaysia (KKM) menerusi laman COVIDNOW, sejumlah 97.7 peratus atau 22,866,371 individu pula telah menerima sekurang-kurangnya satu dos vaksin.

Selain itu, sebanyak 75,874 dos vaksin harian diberikan semalam melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,012,681 dos.

Bagi golongan kanak-kanak dan remaja berusia 12 hingga 17 tahun, setakat semalam 2,063,107 individu atau 65.5 peratus telah melengkapkan suntikan vaksin manakala 83 peratus atau 2,612,639 individu menerima sekurang-kurangnya satu dos vaksin menerusi PICK Remaja yang bermula sejak 8 Sept.

Dalam pada itu, sejumlah 20,370 dos penggalak vaksin COVID-19 diberikan semalam menjadikan jumlah kumulatif kini sebanyak 291,409 dos. – Bernama


Kes polio pertama di AS setelah hampir sedekad

WASHINGTON, 22 Zulhijjah 1443H, Jumaat – Amerika Syarikat (AS) pada Khamis melaporkan kes pertama polio setelah hampir sedekad.

Jabatan Kesihatan New York berkata, mangsa adalah individu yang tinggal di Rockland County, 48 kilometer di utara Manhattan, telah diuji positif penyakit itu.

Kali terakhir AS merekodkan kes polio adalah pada tahun 2013, menurut Pusat Kawalan dan Pencegahan Penyakit (CDC).

“Kes terbaharu ini jenis menunjukkan rantaian penularan daripada individu yang menerima vaksin polio oral (OPV),” kata pegawai.

Vaksin oral telah dihentikan di AS pada tahun 2000.

“Ini menunjukkan bahawa virus itu mungkin berasal dari lokasi di luar AS di mana OPV ditadbir, kerana strain berbalik tidak boleh muncul daripada vaksin yang tidak diaktifkan,” kata jabatan kesihatan New York dalam satu kenyataan.

Pegawai memberi amaran kepada fasiliti kesihatan supaya memerhatikan lebih banyak kes dan menggesa orang ramai di kawasan itu yang tidak diberi vaksin untuk mendapatkan suntikan.

Usaha global dalam beberapa dekad kebelakangan ini hampir untuk menghapuskan polio, penyakit virus yang melumpuhkan dan berpotensi membawa maut – kebanyakannya memberi kesan kepada kanak-kanak di bawah umur lima tahun.

Kes telah menurun sebanyak 99 peratus sejak 1988, apabila polio menjadi endemik di 125 negara dan 350,000 kes direkodkan di seluruh dunia.

Di AS, kes menurun secara mendadak pada akhir 1950-an dan awal 1960-an selepas vaksin dibangunkan.- Agensi


COVID-19: UAE catat 1,538 kes dalam 24 jam

DUBAI, 3 Rabiulawal 1442H, Rabu – Emiriah Arab Bersatu (UAE) mencatatkan 1,538 kes baharu COVID-19 dalam tempoh 24 jam terakhir, lapor agensi berita WAM.

Angka itu diperolehi selepas melakukan 105,740 ujian saringan.

Kementerian Kesihatan berkata, jumlah keseluruhan kes dicatatkan kini adalah sebanyak 119,132.

Negara itu turut mengesahkan dua kematian dalam tempoh sama menjadikan angka korban sebanyak 472.

Pada masa sama, 1,501 orang dilaporkan pulih daripada pandemik itu semalam, menjadikan angka pulih keseluruhan sebanyak 111,814.

UAE dengan populasi sekitar 9.9 juta orang telah menyaksikan jumlah kes baharu meningkat setiap hari dalam dua bulan terakhir iaitu dari 164  kes pada 3 Ogos ke paras tertinggi baru iaitu 1,538 kes. -Agensi


Cuepacs saran Hartal Doktor Kontrak tidak diteruskan

KUALA LUMPUR, 16 Zulkaedah 1442H, Ahad – Kongres Kesatuan Pekerja-Pekerja Di Dalam Perkhidmatan Awam (Cuepacs) menyarankan agar seruan Hartal Doktor Kontrak yang dikatakan bagi memperjuangkan isu pegawai perubatan kontrak, tidak diteruskan kerana dikhuatiri menjejaskan perkhidmatan kesihatan awam negara yang berada dalam situasi genting ketika ini.

Presidennya Adnan Mat berkata Cuepacs bersedia menjadi penghubung bagi menyelesaikan masalah dihadapi oleh pegawai perubatan muda berkenaan isu penyerapan dalam perkhidmatan dan sememangnya berpendirian bahawa lantikan kontrak tidak sepatutnya diamalkan untuk penjawat awam terutama bagi perkhidmatan penting seperti sektor kesihatan.

“Dengan ketiadaan jaminan dalam pekerjaan dan pembangunan kerjaya, pegawai perubatan muda sukar membuat perancangan masa depan kerana sentiasa menunggu penyambungan kontrak setiap masa,” katanya dalam kenyataan, hari ini.

Adnan berpendapat tidak wajar sektor penting seperti di Kementerian Kesihatan (KKM) tertakluk dengan Dasar Kawalan Saiz Perkhidmatan Awam dan perkara itu perlu diteliti semula kerana ia keperluan yang penting untuk rakyat serta negara.

Baru-baru ini, tanda pagar #HartalDoktorKontrak trending di Twitter sebagai tanda solidariti terhadap nasib yang menimpa doktor kontrak di seluruh Malaysia berikutan dakwaan pegawai perubatan kontrak tidak diserap ke dalam sistem perkhidmatan kerajaan.

Cuepacs juga berharap kerajaan dapat menyelesaikan masalah berkenaan dengan segera selain mempertimbangkan pemberian lantikan tetap kepada pegawai perubatan berstatus kontrak yang telah terbukti kompetensinya dalam perkhidmatan, semasa negara sedang mengalami darurat kesihatan.

Beliau menjelaskan pertambahan penduduk Malaysia setiap tahun sekitar 900,000 hingga sejuta orang setiap tahun memerlukan pertambahan doktor bagi merawat dan mengendalikan fasiliti kesihatan negara. – Bernama


COVID-19: Kes melonjak 869, tertinggi dalam sejarah

KUALA LUMPUR, 29 Safar 1442H, Sabtu – Jumlah kes baharu COVID-19 di Malaysia melonjak kepada 869 kes hari ini iaitu yang tertinggi pernah direkodkan sejak pandemik itu melanda negara.

Empat kematian dilaporkan setakat 12 tengah hari ini, menjadikan jumlah kumulatif kematian di Malaysia akibat pandemik itu setakat ini ialah 180 kes.

Ketua Pengarah Kesihatan Tan Sri Dr Noor Hisham Abdullah berkata perkembangan baharu itu menjadikan keseluruhan kes di Malaysia kini melepasi angka 19,000 iaitu 19,627 kes, dengan kes aktif kebolehjangkitan meningkat kepada 6,886.

“Kes baharu hari ini kesemuanya penularan dalam negara melibatkan 745 warganegara dan 124 bukan warganegara dengan negeri Sabah masih mencatat jangkitan baharu tertinggi iaitu 451 kes (51.9 peratus),” katanya dalam sidang media secara maya yang disiarkan melalui Facebook Kementerian Kesihatan (KKM) hari ini.

Dr Noor Hisham berkata secara keseluruhan, sebanyak 224 kes (25.8 peratus) hari ini adalah daripada Kluster Tembok, Kluster Penjara Reman dan Kluster Penjara Seberang Perai, yang merupakan kes terasing di dalam penjara serta tidak menjangkiti masyarakat.

Sebanyak 20.3 peratus melibatkan kes-kes di Lembah Klang iaitu Selangor (159 kes), Wilayah Persekutuan Kuala Lumpur (15 kes) dan Wilayah Persekutuan Putrajaya (dua kes).

Memperincikan jumlah kes di negeri lain, Dr Noor Hisham berkata Pulau Pinang mencatat 189 kes, Kedah (38), Sarawak dan Perak masing-masing empat kes, Terengganu (tiga), Johor (dua) manakala Negeri Sembilan dan Melaka masing-masing satu kes.

“Daripada jumlah keseluruhan kes hari ini, empat kes merupakan pengunjung yang pulang dari Sabah, menjadikan jumlah kes dilaporkan mempunyai sejarah perjalanan ke Sabah sejak 20 Sept 2020 adalah sebanyak 441 kes,” katanya.

KKM turut mengenal pasti lima kluster baharu COVID-19, menjadikan kluster aktif di Malaysia setakat ini sebanyak 81.

Ketua Pengarah Kesihatan itu berkata terdapat 302 kes yang pulih hari ini, menjadikan jumlah kumulatif kes yang telah pulih sepenuhnya ialah 12,561.

Sehingga kini, terdapat 91 kes positif COVID-19 yang sedang dirawat di Unit Rawatan Rapi (ICU) dengan 30 kes memerlukan bantuan pernafasan. – bernama


Pemerkasaan TVET perlu diperluas ke peringkat awal sekolah

KUALA LUMPUR, 23 Rabiulawal 1443H, Sabtu – Usaha memperkasakan pendidikan teknikal dan latihan vokasional (TVET) perlu diperluaskan ke peringkat persekolahan yang lebih awal termasuk di tadika, bukan hanya sekadar di universiti atau kolej memandangkan bidang tersebut telah diberikan peruntukan besar dalam Bajet 2022.

Pensyarah Kanan Fakulti Pendidikan, Universiti Kebangsaan Malaysia (UKM), Jamalul Lail Abdul Wahab berkata keperluan ini wajar diteliti kerana Malaysia sedang bergerak ke arah sebuah negara industri yang mahu berdaya saing.

Katanya negara luar seperti Switzerland telah memulakan pendidikan TVET ini di peringkat sekolah tadika, dengan cara mendedahkan teknologi kepada pelajar atau murid melalui penggunaan telefon bimbit.

“Biarpun ramai yang mungkin menganggap peringkat tadika terlalu awal didedahkan dengan TVET namun untuk jangka masa panjang, ia penting untuk negara membina modal insan yang kreatif dan celik teknologi maklumat (ICT), bersesuaian dengan keperluan Revolusi Industri 4.0 (IR4.0),” katanya kepada Bernama.

Ketika membentangkan Bajet 2022 bertemakan Keluarga Malaysia, Makmur Sejahtera di Dewan Rakyat Menteri Kewangan Tengku Datuk Seri Zafrul Tengku Abdul Aziz berkata kerajaan telah mengenal pasti TVET sebagai antara pemacu perubahan bagi memenuhi permintaan pekerja oleh industri.

Oleh itu untuk memperkasakannya, kerajaan menyediakan RM6.6 bilion untuk melaksana pelbagai inisiatif di bawah kementerian dan agensi berkaitan dengan tumpuan diberikan kepada usaha memenuhi keperluan industri semasa.

Bekas Ketua Pengarah Pendidikan Tan Sri Alimuddin Mohd Dom berkata peruntukan yang besar itu menandakan keseriusan kerajaan dalam mempopularkan TVET namun berharap usaha pemerkasaannya diselaraskan melalui beberapa kementerian.

“Penyelarasan ini termasuklah membabitkan kurikulum, pensijilan, pengiktirafan program dan penyediaan pekerjaan supaya pelajar boleh diserap di dalam industri sejurus sahaja tamat mengikuti program,” katanya.

Sementara itu, Alimuddin percaya Insentif Khas Alat Bantuan Mengajar yang pertama kali diberikan kepada guru akan membawa sedikit kelegaan kerana umum mengetahui, bahan-bahan dan peralatan pengajaran tidak dijual murah di pasaran.

“Sejak dilanda pandemik COVID-19, kaedah Pengajaran Dan Pembelajaran Di Rumah (PdPR) telah banyak membawa perubahan kepada sistem pendidikan negara. Ramai pelajar yang dahulunya tidak begitu rancak dengan ICT, mereka kini lebih celik.

“Oleh itu, dengan perkembangan positif ini, keadaan dan kaedah pengajarannya diyakini akan berterusan sepertimana negara Barat telah menggunakannya sejak sekian lama,” katanya sebagai merujuk kepada pembayaran RM100 secara sekali bayar kepada lebih 400,000 guru di bawah Kementerian Pendidikan yang telah melaksanakan PdPR. – Bernama


Dua kawasan di Selangor dilanda banjir kilat: Bomba

SHAH ALAM, 24 Zulkaedah 1443H, Jumaat – Dua kawasan di sekitar Klang dan Kuala Langat, dekat sini dilanda banjir kilat susulan hujan renyai yang berterusan melebihi dua jam sejak awal pagi tadi.

Penolong Pengarah Operasi Jabatan Bomba dan Penyelamat (JPBM) Selangor, Hafisham Mohd Noor berkata, kawasan yang terlibat adalah Jalan Pengkalan Kampung Nelayan, Telok Gong di Pelabuhan Klang melibatkan lima mangsa dan Jalan Perepat, Telok Panglima Garang di Kuala Langat melibatkan 64 mangsa.

“Bomba menyelamatkan kesemua mangsa di kedua-dua kawasan tersebut selepas mendapat panggilan sekitar jam 6 dan 7 pagi tadi. Mereka dipindahkan di kawasan pemindahan sementara dan ada yang tinggal di rumah keluarga.

“Kedua-dua kawasan tersebut dinaiki air setinggi paras lutut akibat limpahan air dari longkang dan sungai berhampiran kawasan berkenaan. Namun keadaan kini terkawal dan air banjir dalam trend menurun,” katanya dalam kenyataan.

Sementara itu, Hafisham memaklumkan sebuah pokok telah tumbang dan menghempap empat kenderaan di Jalan Samudera, Pulau Indah sekitar 5.24 pagi tadi namun tiada mangsa dilaporkan terlibat dalam kejadian tersebut. – Bernama


PRK: Satu kertas siasatan dibuka berkait khianat

BANGI, 20 Safar 1445H, Rabu – Polis Johor membuka satu kertas siasatan berkaitan bendera dan banner ditumbangkan, dipercayai ada unsur khianat ketika kempen Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

Jurucakap Media PRK Johor di Ibu Pejabat Polis Kontinjen (IPK) Johor, Superintendan Ibrahim Mat Som berkata, siasatan itu dibuat mengikut Seksyen 427 Kanun Keseksaan.

Beliau berkata, polis juga meluluskan sebanyak 30 permit ceramah dan kempen bagi kedua-dua kawasan pada hari ke-11 tempoh berkempen PRK.

“PDRM Johor telah meluluskan sebanyak lapan permit ceramah dan 13 permit kempen bagi PRK  P.161 Pulai.

“Manakala, bagi PRK N.13 Simpang Jeram sebanyak enam permit ceramah dan tiga permit kempen yang telah diluluskan,” katanya dalam kenyataan, hari ini.

Beliau berkata, sejak 26 Ogos sehingga semalam, tiga kertas siasatan dibuka dan sebanyak 324 permit diluluskan daripada 333 pemohon yang diterima.

Justeru, beliau menasihatkan semua parti serta kumpulan penyokong supaya berkempen secara sihat dan menghormati antara satu sama lain serta tidak melakukan kerosakan terhadap poster-poster, banner, bendera, kain rentang dengan mencabut atau membakar mana-mana parti politik.

“Hal ini merupakan satu perbuatan khianat dan menyalahi undang-undang dan boleh dikenakan tindakan di bawah Seksyen 427 Kanun Keseksaan.

“Sekiranya mempunyai sebarang permasalahan yang timbul, mana-mana pihak boleh merujuk kepada pihak polis untuk tindakan selanjutnya berlandaskan undang-undang yang sedia ada,” katanya.


Pengganas Israel culik 7 pelajar Palestin

TEBING BARAT, 17 Syawal 1443H, Rabu – Rejim haram Israel berterusan agresif dan semakin mengganas apabila menceroboh rumah penduduk Palestin dan kem-kem pelarian.

Terbaharu, sekurang-kurangnya 20 rakyat Palestin dari pelbagai bahagian di wilayah yang diduduki ditangkap pasukan pengganas Israel sejak malam tadi hingga hari ini.

Menurut sumber, tentera pengganas Israel menahan dua rakyat Palestin dari Hebron di daerah selatan Tebing Barat.

Di daerah Bethlehem, tentera Israel menangkap seorang penduduk di rumahnya dan dua yang lain di kampung Harmala, selepas menceroboh serta menggeledah kediaman mereka.

Di utara Tebing Barat, sumber mengesahkan serbuan dibuat ke atas bandar Rafat, barat Salfit yang membawa kepada penahanan seorang penduduk Palestin.

Askar Israel turut menangkap seorang lagi rakyat Palestin dari kampung Tell di daerah Nablus.

Sepasukan tentera Israel turut menyerbu kem pelarian Jenin, selain menceroboh dan menggeledahnya sebelum membawa kepada penahanan seorang penduduk.

Serbuan sama turut dilakukan di bandar al-Yamoun dan turut menahan seorang rakyat Palestin.

Petang semalam, tentera Israel menangkap 12 penduduk di Tebing Barat dan Baitulmaqdis Timur.

Pasukan khas Israel menyelinap masuk ke kampung Dura al-Qari di timur Ramallah, dan menculik lapan rakyat Palestin termasuk tujuh pelajar sarjana muda di Universiti Birzeit.

Dua lagi dikenal pasti sebagai penduduk bandar Husan, barat Bethlehem – yang ditahan di pintu masuk bandar itu.

Sementara itu, seorang wanita dari selatan Jenin ditahan ketika melawat anaknya di penjara Megiddo, dan seorang penduduk Palestin di sekitar Pintu Damsyik di Baitulmaqdis.-  Agensi


Matlamat besar di sebalik Undi 18

ISU undi 18 tahun harus dilihat lebih daripada sekadar orang muda matang atau tidak. Tetapi siapa yang akan beroleh manfaat dari pengelasan usia seperti ini? Dan apa matlamat besarnya apabila takrif sosial ini (usia) dirombak?

Dunia hari ini menyaksikan beberapa takrif sosial dirombak dalam memberikan iluminasi kesaksamaan. Seperti contoh jantina. Dalam kamus dunia orde baru pada hari ini, pengelasan manusia berdasarkan jantina mahu dirombak dan dihapuskan.

Tiada lagi apa itu dinamakan lelaki, mahupun wanita. Jika kita melihat buku-buku falsafah sosial barat, seperti The Study of Man, Linton mengatakan pada awal bukunya, “Man’s origin is still unknown”. Asal usul manusia itu tidak diketahui. Maka segala perkara selepas itu yang datang untuk mengkategorikan manusia juga dalam ketidakpastian. (Dalam erti kata lain aku berhak mencorakkan ikut apa aku suka).

Oleh kerana itu kita lihat betapa caca-merba hari ini dengan segala macam isu-isu berkait dengan gender. Seawal isu-isu LGBT sehingga perjuangan feminisme. Setiap pihak di seluruh dunia ditekan untuk menerima pengelasan bahawa jantina itu sebenarnya tiada pengelasan. Setiap orang berhak menjadi lelaki atau wanita.

Berbalik kepada usia. Kenapa mereka mahu merombak takrif usia itu sendiri? Jika sebelum ini di dalam pasaran kerja manusia dibahagikan mengikut pengelasan usia. Sebagai contoh, pengelasan bersara itu dilakukan untuk mengatakan bahawa orang berusia itu tidak lagi berfungsi dengan baik dalam pasaran kerja dan seharusnya bersara.

Produktiviti mereka rendah, maka keuntungan kepada para pemodal kapitalis akan menjadi rendah. Sedangkan dalam Islam tiada istilah bersara. Setiap manusia mengikut kategori umur memiliki potensi dan peranan tertentu dan seharusnya mereka bekerja dan memberi manfaat sehingga ke akhir usia.

Kini sekali lagi takrif usia itu mahu diubah di dalam bidang politik. Perbahasan di barat jika kita melihat isu ini dinamakan “perang antara generasi, atau intergenerational warfare”. Jika kita melihat dalam contoh kajian kes di barat, sebelum ini kelas digunakan untuk membuat unjuran siapa yang akan mereka undi?

Di Britain pada tahun 1974, jika anda ahli kelas bekerja anda akan tiga kali mengundi Parti Buruh berbanding konservatif. Tiada lagi polarisasi undi berdasarkan usia. Namun kini, ketika undian pada tahun 2017. Umur menjadi faktor terpenting dalam pemilihan undi di Britain.

Pengundi 30-an 2 kali lebih berpotensi untuk mengundi parti Buruh berbanding warga tua 70 tahun ke atas dan begitulah sebaliknya.

Bayangkan apa yang akan berlaku di Malaysia? Sudahlah parti-parti kita dipolarisasikan berdasarkan faktor kaum dan agama. Kini dipisah-pisahkan lagi atas faktor usia. Apabila perkara ini berlaku, struktur sosiopolitik, ekonomi dan sosial masyarakat akan menjadi semakin huru-hara dan caca-merba. Implikasinya bukan sahaja masyarakat akan terus terpisah dalam bidang politik, tetapi juga dalam setiap bidang yang lain seperti ekonomi dan juga sosial.

Apabila generasi tua dan muda tidak lagi bersinergi, hidup di dalam dunia berbeza, berfikir dalam corak yang berbeza, memiliki ideologi yang berbeza, negara akan menjadi semakin huru-hara dan sukar untuk dikawal. Akhirnya dalam keadaan politik seperti ini, siapa yang akan untung?


Lanjut operasi klinik kesihatan dibimbangi jejas kualiti perkhidmatan

BANGI, 15 Jamadilakhir 1444H, Ahad – Persatuan Perubatan Malaysia (MMA) bimbang lanjutan operasi klinik kesihatan akan memberi kesan kepada tahap penyampaian dan penjagaan di pusat kesihatan awam.

Presidennya, Dr Muruga Raj Rajathurai berkata, mutu penjagaan akan terkesan sekiranya petugas kesihatan keletihan dan bekerja lebih masa.

“Pihak kami menerima aduan daripada kumpulan doktor pelatih bahawa mereka perlu memulakan tugas sehingga tiga jam lebih awal dan bekerja lebih masa selepas syif berakhir bagi memastikan kelancaran tugas pentadbiran.

“Doktor pelatih, pegawai kesihatan, dan doktor pakar di pusat penjagaan kesihatan awam kini secara kebiasaannya bekerja melebihi syif, namun tidak diberi imbuhan yang setimpal.

“Jadi petugas kesihatan yang keletihan dan bekerja lebih masa akan meninggalkan kesan terhadap kualiti penjagaan yang diberikan kepada pesakit,” katanya dalam kenyataan, hari ini.

Beliau berkata demikian sebagai mengulas kenyataan Menteri Kesihatan, Dr Zaliha Mustafa yang menggesa Pengarah Kesihatan Negeri mempertimbangkan semula untuk melanjutkan operasi klinik kesihatan bagi membantu mengurangkan kesesakan di bilik kecemasan hospital.

Mengulas lanjut, Dr Muruga berkata, bayaran elaun kadar rata sebanyak RM600 yang diterima doktor dilihat tidak setimpal dengan tambahan masa kerja.

Justeru, bagi menyelesaikan isu itu, beliau menggesa Kementerian Kesihatan (KKM) memastikan tenaga kerja mencukupi bagi menjayakan tempoh lanjutan waktu bekerja di pusat kesihatan awam.

“Kami berpendapat, beberapa dasar diperlukan bagi melindungi pekerja kesihatan daripada menerima layanan tidak adil berbanding rakan setugas di sektor swasta,” katanya.

Beliau berkata, sebagai sebahagian daripada usaha KKM memperbaharui sistem penjagaan menerusi Kertas Putih Kesihatan, keseimbangan kerja dan hidup pekerja sektor kesihatan awam akan menjadi antara bidang yang akan diteliti lebih terperinci.


Trauma dan takut dengan pemerintahan PH perlu disuburkan

Oleh Zuhayati Yazid

BANGI, 24 Safar 1444H, Selasa – Perasaan takut dan trauma rakyat terhadap pemerintahan 22 bulan Pakatan Harapan (PH) perlu disuburkan.

Ia penting bagi memperingati bahawa PH bukanlah gabungan yang boleh diharapkan dalam menjaga keharmonian kaum di negara ini.

Sehubungan itu, Presiden BERJASA, Ustaz Zamani Ibrahim menggesa, jangan sesekali memberi ruang kepada PH untuk kembali memerintah.

Mereka ini, dakwa beliau bukan sahaja gagal menunaikan janji malah mentadbir negara dalam keadaan huru-hara.

“Walaupun PH mendakwa banyak pembaharuan dan reformasi dilakukan sepanjang 22 bulan termasuk membuktikan penyelewengan bekas Perdana Menteri, Datuk Seri Najib Razak namun rakyat tidak boleh lupakan mimpi ngeri tersebut dengan memerintah dalam keadaan tidak bersedia, berpecah belah selain menjatuhkan antara satu sama lain.

“Kalau betul PH sebuah parti yang cintakan pembersihan dan integriti, bencikan rasuah kenapa mereka tidak ‘bersihkan’ parti mereka terlebih dahulu dan betulkan individu penting dalam parti mereka dahulu, yang nyata terlibat dalam penyelewengan.

“Jangan pilih individu tertentu sahaja, jangan buat tindakan memilih kerana rakyat hari ini sudah bijak dan pandai menilai sendiri,” katanya ketika dihubungi Ismaweb.net, hari ini.

Sebelum ini Pengarah Komunikasi PH, Fahmi Fadzil berkata, banyak transformasi dan reformasi institusi boleh dilakukan sekiranya rakyat memberi peluang sekali lagi kepada PH untuk memerintah negara.

Zamani pada masa sama berpandangan, PH adalah sebuah pakatan yang gagal membawa misi seimbang untuk bangsa dan agama.

Keadaan itu, dakwanya bercanggah dengan prinsip perpaduan berteraskan persefahaman antara kaum dan agama di negara ini.

“Saya sebagai Presiden BERJASA menggesa rakyat supaya terus celik dan kenang semula peristiwa hitam 22 bulan yang membuatkan semua rakyat tertekan terutama orang Islam di negara ini yang bimbang kuasa dan hak orang Melayu khususnya akan disamaratakan,” tegas beliau.

Justeru beliau menggesa agar PH perlu dikuburkan selama-lamanya kerana mentadbir dalam keadaan kucar-kacir.

Katanya, rakyat perlu mencari pemimpin yang boleh memartabatkan negara, keharmonian dan mengurus tadbir sumber dengan baik.


UMANY melampau! Tuduh polis salah guna kuasa

BANGI, 24 Rabiulawal 1442H, Selasa – Persatuan Pemuda Baharu Universiti Malaya (UMANY) dilihat sudah melampau selepas mendakwa polis menyalah guna kuasa ketika menjalankan siasatan terhadap mereka.

Menempelak kebiadaban itu, Pertubuhan Pembela-Pembela Islam (PEMBELA) mempersoalkan, sikap berani tidak bertempat pertubuhan yang dipercayai pro-DAP itu apabila melemparkan tuduhan tidak berasas kepada polis.

Katanya, sebelum ini juga UMANY pernah mempamerkan sikap kurang ajar dengan tidak memberi kerjasama dan membuat kekecohan di hadapan balai polis.

“Ini sudah melampau! Tahukah anda, lebih 70 laporan polis telah dibuat dan pihak polis hanya melaksanakan tugas mereka untuk menyiasat.

“Lebih-lebih lagi apa yang dilakukan oleh UMANY ini memang secara jelas dan terang-terangan iaitu terpampang di media sosial mereka,” katanya dalam satu kenyataan, hari ini.

Terdahulu, UMANY mendakwa, polis menyalahgunakan kuasa memanggil para ahli jawatankuasa persatuan itu walaupun keterangan presiden dan naib presiden sudah diambil pada 5 November lalu.

Presidennya, Yap Weng Qin yang didakwa mencabar kuasa Yang di-Pertuan Agong supaya tidak mencampuri hal ehwal negara 13 Ogos lalu berkata, keterangan pemimpin tertinggi pertubuhan itu sudah memadai untuk siasatan tersebut.

Dilaporkan juga bahawa hanya enam Ahli Jawatankuasa UMANY yang hadir ke Ibu Pejabat Polis Daerah Kajang sekitar jam 11.15 pagi, semalam.

Walhal, tujuh orang diperintah hadir untuk dirakam keterangan mereka pada 9 November 2020 bagi membantu siasatan kes bersabit kenyataan Weng Qin yang didakwa mencabar kuasa Agong supaya tidak mencampuri hal ehwal negara.

Sehubungan itu, PEMBELA mendesak supaya bukan hanya polis bertindak tegas dalam isu ini, tetapi juga pihak Universiti Malaya (UM) perlu turut sama memberi reaksi balas.

“Ini kerana, UMANY telah menyebabkan nama universiti teruk tercemar lebih-lebih lagi persatuan ini didaftarkan atas nama ‘Universiti Malaya’ itu sendiri,” kata PEMBELA.


Jangan jadikan masjid, surau medan politik: Mais

BANGI, 13 Muharram 1445H, Isnin – Majlis Agama Islam Selangor (Mais) sekali lagi mengingatkan larangan menggunakan masjid dan surau di negeri itu sebagai medan politik kepartian sepanjang tempoh berkempen Pilihan Raya Negeri (PRN).

Pengarah Jabatan Agama Islam Selangor (Jais), Datuk Mohd Shahzihan Ahmad berkata, larangan itu sudah banyak kali dikeluarkan Mais selaras dengan titah Sultan Selangor, Sultan Sharafuddin Idris Shah sejak 2008 lagi.

Justeru, ahli politik yang didapati menggunakan masjid dan surau di Selangor dengan tujuan yang tidak dibenarkan dianggap menghina, mengingkari dan melanggar titah Sultan Selangor serta ketetapan Mais.

Beliau berkata, pelanggaran itu boleh dikenakan tindakan di bawah Seksyen 12 (a) atau (b), Enakmen Jenayah Syariah (Selangor) 1995.

“Dalam tempoh berkempen 14 hari di mana parti-parti akan menggunakan apa sahaja peluang dan ruang dalam apa juga bentuk untuk berkempen termasuklah berucap, berceramah, berkhutbah, menyebarkan risalah parti, mengedar poster calon dan lambang parti di dalam ruang dan di kawasan masjid/surau.

“Pentadbir masjid/surau di negeri Selangor adalah diingatkan sekali lagi bahawa Duli Yang Maha Mulia (DYMM) Sultan Selangor telah menitahkan sedemikian sejak 2008 lagi.

“Arahan Mais melarang perbuatan yang menggunakan masjid/surau sebagai medan politik kepartian dan propaganda politik telah banyak kali dikeluarkan,” katanya dalam kenyataan, hari ini.

Sehubungan itu, Mohd Shahzihan mengingatkan pihak pentadbir untuk sentiasa mematuhi dan menguatkuasakan larangan yang ditetapkan Mais untuk menjadikan masjid dan surau sebagai zon aman serta bebas pengaruh politik kepartian.

“Kegagalan atau sebarang kecuaian mematuhi ketetapan Mais, pegawai masjid boleh dibatalkan pelantikannya oleh Mais berdasarkan Peraturan 7 (f) Peraturan-Peraturan Masjid dan Surau (Negeri Selangor 2017.

“Semua edaran titah DYMM Sultan Selangor dan arahan Mais yang dikeluarkan oleh Jais berkaitan perkara ini kepada seluruh pentadbir masjid/surau negeri Selangor hendaklah dirujuk,” katanya.


Harrison akur dipecat UMNO

KUALA SELANGOR, 11 Muharam 1445H, Sabtu – Datuk Harrison Hassan akur digugurkan keahliannya sebagai ahli UMNO selepas diumumkan sebagai calon Pilihan Raya Negeri (PRN) bagi DUN Jeram mewakili Perikatan Nasional (PN).

Bekas Timbalan Ketua UMNO Sungai Buloh itu berkata, ideologi PN yang bersesuaian dengan dirinya menyebabkan beliau memilih untuk menjadi calon parti itu.

“Saya akur (dipecat ahli UMNO), itulah prosedur organisasi. Saya terima dan mengucapkan berbanyak terima kasih kepada parti UMNO dan Barisan Nasional (BN),” katanya seperti dilapor media tempatan, hari ini.

Sebelum ini, Presiden UMNO, Datuk Seri Dr Ahmad Zahid Hamidi berkata, keahlian Harrison digugurkan selepas beliau diumumkan sebagai calon mewakili PN.

Pengerusi BN itu berkata, pengguguran keahlian Harrison adalah secara automatik selaras dengan Perlembagaan UMNO dan peraturan dalam Lembaga Disiplin parti.

Dalam pada itu, Harrison berkata, sebagai ahli politik beliau mahu memberikan khidmat terbaik kepada rakyat seperti mana yang diperjuangkan oleh parti berkenaan.

“Saya akur dengan perkembangan semasa dan pembaharuan yang rakyat mahukan terutamanya rakyat di Jeram serta Selangor. Saya berikrar untuk berusaha bersungguh-sungguh bagi memenangi DUN Jeram serta mengotakan manifesto saya nanti,” katanya.

DUN Jeram hanya berdepan pertarungan dua penjuru apabila hanya calon dari BN (Datuk Jahaya Ibrahim) dan PN (Harrison Hassan) yang menghantar borang pencalonan setakat ini.

Difahamkan, penyandang kerusi DUN Jeram, Mohd Shaid Rosli menarik diri daripada mempertahankan kerusi yang dimenanginya pada Pilihan Raya Umum ke-14 (PRU14) lalu.

Untuk rekod, pada PRU14, Mohd Shaid yang mewakili PKR ketika itu memperoleh 7,087 undi menewaskan calon BN, Zahar Azlan Arifin (5,896) dan calon PAS, Mohd Nor Mohd Shahar (4,326).

Pautan terdahulu:


Pelajar SPM ditahan terlibat sindiket tipu jual lesen memandu

KUALA LUMPUR, 2 Ramadan 1443H, Isnin – Seorang pelajar sekolah menengah yang akan menduduki peperiksaan Sijil Pelajaran Malaysia (SPM) pada tahun ini antara dua yang ditahan polis Sabtu lepas, kerana dipercayai terbabit sindiket penipuan menjual lesen memandu.

Ketua Jabatan Siasatan Jenayah Komersial Kuala Lumpur, ACP Mohd Mahidisham Ishak berkata, pelajar lelaki berusia 17 tahun dan seorang lagi lelaki berusia 22 tahun itu ditahan pada kira-kira 10 malam dalam serbuan di sebuah rumah sekitar Durian Tunggal, Melaka.

Beliau berkata, pada 29 Mac lepas, mangsa telah melayari satu iklan di Facebook yang menawarkan perkhidmatan membuat lesen memandu tanpa melalui proses Jabatan Pengangkutan Jalan (JPJ).

“Pengadu kemudian menghubungi nombor yang tertera melalui aplikasi WhatsApp dan dalam urusan tersebut, mangsa telah dijanjikan lesen memandu dengan bayaran RM490,” katanya dalam kenyataan hari ini.

Katanya, setelah bayaran dibuat suspek masih meminta bayaran tambahan dengan pelbagai alasan.

“Curiga dengan suspek, pengadu tampil membuat laporan polis dan kes disiasat di bawah Seksyen 420 Kanun Keseksaan kerana menipu,” katanya yang memaklumkan sindiket tipu jual lesen memandu itu telah bergiat aktif sejak enam tahun lalu.

Mohd Mahidisham berkata, kedua-dua supek berkenaan ditahan reman selama tiga hari sehingga esok untuk siasatan lanjut.

Beliau turut menasihatkan orang ramai supaya mendapatkan lesen memandu menerusi cara yang betul dan sah di sisi undang-undang.

Katanya, orang ramai juga diminta menghubungi Hotline Polis Kuala Lumpur di talian 03-2146 0584/0585, CCID Scam Response Center di talian 03-2610 1559/1599, WhatsApp CID Infoline di talian 013-2111 222 dan semakmule.rmp.gov.my atau kunjungi mana-mana balai polis berdekatan jika mempunyai sebarang maklumat jenayah atau aktiviti yang mencurigakan.-  Bernama


90 peratus peruntukan SBP dipotong cetus kebimbangan

BANGI, 9 Rabiulakhir 1442H, Rabu – Ikatan Guru-Guru Muslim Malaysia (iGuru) mengesyorkan Kementerian Pendidikan Malaysia (KPM) meningkatkan peruntukan penyelenggaraan Sekolah Berasrama Penuh (SBP) dalam Belanjawan 2021.

Presiden iGuru, Ustaz Mohd Azizee Hasan berkata, pihak KPM sewajarnya melihat pengagihan peruntukan berdasarkan saiz keperluan yang berbeza-beza mengikut lokaliti, fasiliti, utiliti dan nisbah bilangan murid khususnya di SBP.

Katanya, agak membimbangkan apabila SBP dan sekolah-sekolah agama swasta yang mengguna pakai kurikulum kebangsaan dipotong lebih 90 peratus peruntukannya kali ini.

“Pengurangan ini dibimbangi merencatkan usaha menambahkan bilangan murid dalam jurusan sains yang sememangnya semakin sedikit terutama daripada kalangan Bumiputera.

“SBP sewajarnya mendapat peruntukan lebih kerana matlamat kewujudan SBP adalah untuk memberikan pendidikan terbaik kepada murid-murid di situ daripada kalangan keluarga B40,” katanya dalam satu kenyataan, hari ini.

Menjelaskan syor itu, beliau berkata, ia mengambil kira kos penyelenggaran sekolah yang tinggi khususnya keadaan di mana SBP sudah uzur, penggunaan 24 jam sehari kerana pelajar berada di asrama dan fungsi SBP yang terlibat dengan penganjuran aktiviti di peringkat daerah, negeri dan kebangsaan malahan antarabangsa.

“Sekolah SBP wajar diperkasa dengan peruntukan yang secukupnya sebagai menarik minat anak-anak Melayu luar bandar selesa berada di SBP.

“… khususnya menambahkan lagi bilangan pelajar di bidang sains dan teknologi yang menjadi keperluan guna tenaga negara pada masa akan datang khususnya mendepani Revolusi Industri 4.0,” katanya.

Selain itu, Ustaz Mohd Azizee berkata, pihak iGuru juga berharap peruntukan lebih dapat diberikan kepada sekolah kebangsaan.

Katanya, ia supaya sekolah kebangsaan dapat diperkasa daripada sudut fasiliti dan menarik minat murid-murid bukan Melayu ke sekolah kebangsaan.

“Langkah ini diharap dapat menyesaikan isu kemudahan SK terutama yang berada di luar bandar dan pendalaman,” katanya.

Semalam, Menteri Kanan Pendidikan, Dr Radzi Jidin berkata, peruntukan penyelenggaraan sekolah dalam Belanjawan 2021 akan diagih mengikut formula yang mengambil kira bilangan serta kategori sekolah sama ada sekolah kerajaan atau bantuan kerajaan.

Katanya, formula itu adalah bagi memastikan pengagihan dapat dibuat secara lebih menyeluruh dengan peruntukan sebanyak RM620 juta khusus untuk menyelenggara sekolah di bawah pengendalian KPM di seluruh negara.

Radzi berkata, dalam menggunakan formula tersebut, siling peruntukan bagi jenis sekolah adalah RM477.48 juta untuk SK dan SMK berstatus sekolah kerajaan termasuk Sekolah Berasrama Penuh dan Kolej Vokasional manakala RM1.2 juta bagi SK dan SMK berstatus sekolah bantuan kerajaan.

56 buah SBP seluruh negara bakal menerima peruntukan keseluruhan hanya sebanyak RM4.28 juta untuk tahun depan, berbanding RM50 juta diterima pada 2020.

Begitu juga dengan 224 buah sekolah agama bantuan kerajaan yang diperuntukkan hanya RM12.23 juta untuk tahun depan, berbanding RM50 juta tahun ini.


Saifuddin hanya berani hukum Herleena, bacul dengan Al Jazeera

BANGI, 19 Zulkaedah 1441H, Sabtu – Apakah motif sebenar tindakan Menteri Komunikasi dan Multimedia, Datuk Saifuddin Abdullah yang dilihat seolah-olah membela agensi berita antarabangsa Al Jazeera?

Demikian persoalan dibangkitkan Ketua Media MUAFAKAT, Haji Rashidi Haris ekoran keputusan menteri itu mengambil tindakan terhadap pengacara program bual bicara Bernama TV, Herleena Pahlavy yang meluahkan ketidakpuasan hati atas laporan berat sebelah Al Jazeera.

Rashidi berkata, Saifuddin sepatutnya mengambil tindakan terhadap Al Jazeera, menangkis dan membidas dokumentari yang berniat jahat itu, bukannya mengenakan tindakan terhadap Herleena.

“Bukankah kelantangan Harleena Pahlavy harus dipuji kerana itu menggambarkan jiwanya mempunyai semangat patriotik yang tinggi.

“Tidakkah perbuatan Saifuddin itu selaras dengan keinginan pihak Pakatan Harapan yang sememangnya mencari-cari ruang untuk menyerang kerajaan Perikatan Nasional?,” soalnya dalam satu kenyataan, hari ini.

Lebih menghairankan, kata Rashidi, terdapat beberapa pemimpin dari Pakatan Harapan (PH) yang mahu mengambil kesempatan menunjukkan sokongan terhadap Al Jazeera dengan mengatakan kerajaan bersikap tidak adil terhadap pendatang asing tanpa izin (PATI).

“Mereka berhujah kononnya PATI perlu diberi keadilan atas dasar kemanusiaan dan hak asasi. Walhal pada hakikatnya jika bertaraf PATI, tiada hak bagi mereka untuk ditegakkan hak asasi kerana telah masuk ke negara ini secara haram,” katanya lagi.

Dalam isu ini, beliau berkata, MUAFAKAT memprotes sekeras-kerasnya tindakan Al Jazeera menyiarkan dokumentari kontroversi yang mendakwa berlaku penganiayaan terhadap PATI di Malaysia.

“MUAFAKAT turut mendesak supaya tindakan tegas diambil terhadap individu yang memberi laporan dan maklumat mengenai Malaysia iaitu Md Rayhan Kabir seorang rakyat Bangladesh.

“Seterusnya, MUAFAKAT juga menuntut Al Jazeera beserta individu-individu terbabit membuat kenyataan terbuka memohon maaf,” tegasnya.

Mengulas lanjut, Rashidi berkata, tuntutan pihak Al Jazeera sebagai kebebasan akhbar dengan kenyataan berikut; ‘to respect media freedom and desist from treating its journalists as criminals’ ternyata alasan semata-mata.

Bahkan, katanya, ia meleset dengan istilah kebebasan yang diperjuangkan kerana ia bukan bererti bebas melaporkan berita yang menghina.

“Akhir sekali, sebagai rakyat Malaysia tanpa mengira agama, bangsa atau dari parti mana sekali pun harus mempunyai semangat patriotik cintakan tanah air dan berani bercakap benar dalam menegakkan kebenaran dan keadilan

“Rakyat harus meletakkan kecintaan kepada negara itu mengatasi kecintaan kepada parti. Rukun Negara harus menjadi landasan dalam memberi ketaatan dan kesetiaan,” katanya.


Aminuddin ambil risiko masuk politik demi angkat suara rakyat

Oleh Athirah Huda Zalhe

BANGI, 22 Rabiulawal 1444H, Rabu – Menyedari betapa sukar suara rakyat didengari atas kapasiti pertubuhan bukan kerajaan (NGO), Haji Aminuddin Yahaya terpaksa mengambil langkah berani menyertai politik meskipun menerima kritikan daripada pelbagai pihak.

Timbalan Pengerusi Gerakan Tanah Air (GTA) itu tidak menafikan bukan mudah untuk beliau mengambil keputusan berkenaan, apatah lagi apabila ramai rakan dan pengikutnya terkilan pembabitannya dalam arena politik.

Beliau yang sudah 40 tahun bersama dunia NGO dan gerakan sivil turut mengakui pernah menganggap politik sebagai suatu yang kotor.

“Ya, memang politik itu kotor tetapi sebenarnya yang mengotorkan politik adalah individu yang terlibat di dalam politik, bukan politik kerana ia sebahagian daripada Islam.

“Islam mementingkan kepimpinan, kerana tanpa kepimpinan yang baik maka negara kita akan terus dilanda kerosakan dan kemusnahan,” katanya dalam temubual Kerusi Panas di TV Pertiwi, hari ini.

Bagaimanapun, kerja kerasnya di dalam NGO selama berpuluh tahun untuk mengangkat suara rakyat hanya dipandang sepi oleh pemerintah, sekali gus mendesak diri beliau untuk menyertai dunia politik dan bertanding pada Pilihan Raya Umum Ke-15 (PRU15) nanti.

Aminuddin berpendirian bahawa kedudukan di luar daripada dunia politik tidak akan mampu mengubah kekotoran yang ada, bahkan negara bakal terus dibiarkan kepada ‘tangan’ yang korup dan menyeleweng.

“Sebab itu saya dan rakan-rakan yang mewakili NGO masing-masing bergerak di atas Gagasan Bangsa bersama untuk membawa satu pendekatan politik yang baharu, yang dikatakan politik tanpa kepartian.

“Ini bagi saya satu cabaran besar untuk kami. Ya, memang bukan mudah, tetapi kalau tidak cuba kita tidak tahu dan kami sudah berbincang andai kata kedudukan parti hari ini tidak memberi ruang pada kami bersuara, kita akan berundur dalam politik,” katanya.

Tegas beliau, prinsip itu jelas kerana pembabitan Gagasan Bangsa di dalam politik bukan kerana gilakan kuasa atau mengaut harta, sebaliknya mahu suara NGO serta rakyat didengari oleh kepimpinan negara.

“Sebab itu saya mengambil risiko, saya faham ada rakan dan pengikut saya marah bila saya libatkan diri dalam politik, tetapi saya mengambil setelah berbincang dengan ramai pihak bahawa langkah ini demi mengangkat suara rakyat dan NGO.

“Kita tiada pilihan lain selain terpaksa memperjuangkan kepimpinan negara bersama. Saya harap pihak yang mengkritik dapat memberi ruang dan peluang untuk kami mencorakkan politik ini,” katanya.

Tonton Kerusi Panas;


Ribuan rakyat Bahrain turun protes normalisasi Israel

MANAMA, 7 Rabiulawal 1442H, Sabtu – Ribuan penunjuk perasaan turun ke jalanan bagi mengadakan protes susulan keputusan Bahrain untuk menormalkan hubungannya dengan negara haram Israel, baru-baru ini.

Protes antinormalisasi itu diadakan sebagai rasa tidak puas hati rakyat terhadap tindakan kerajaan yang mengkhianati perjuangan rakyat Palestin.

Ketika protes diadakan, penunjuk perasaan mengangkat sepanduk yang mengecam normalisasi dengan slogan “Antinormalisasi” bersama-sama foto pejuang Palestin bertopeng.

Selain itu, para penunjuk perasaan turut membawa sepanduk berslogankan “Normalisasi adalah pengkhianatan”, “Kami tolak penghinaan dan arahan AS dan Britain” serta “Israel adalah barah yang harus dibanteras”

Slogan lain termasuk: “Kami tidak akan pernah mengalah” dan “Normalisasi adalah memalukan dan pengkhianatan”

Setelah Bahrain mengumumkan untuk menormalkan hubungan dengan Israel, tanda pagar #Bahrains turut tular di Twitter.

Perjanjian normalisasi Emiriah Arab Bersatu (UAE) dan Bahrain bersama Israel ditolak sekeras-kerasnya Palestin, yang menganggap keputusan itu sebagai satu pengkhianatan terhadap Masjid al-Aqsa, Baitulmaqdis dan perjuangan Palestin. – Agensi


Sindiket ‘Bahnu Internationals’ seludup kanak-kanak Sri Lanka tumpas: JIM

KUALA LUMPUR, 28 Ramadan 1444H, Rabu  – Jabatan Imgresen Malaysia (JIM) berjaya menumpaskan satu sindiket penyeludupan kanak-kanak warganegara Sri Lanka ke negara Eropah menggunakan Pasport Malaysia Antarabangsa (PMA).

Ketua Pengarah Jabatan Imigresen Malaysia, Datuk Ruslin Jusoh berkata, pihaknya menahan pasangan suami isteri warganegara Malaysia yang merupakan dalang sindiket ini pada 12 April 2023 di Kuala Lumpur.

Katanya, JIM Wilayah Persekutuan Kuala Lumpur (JIM WPKL) mengesan Modus Operandi sindiket bergelar ‘Bahnu Internationals’ yang menggunakan ibu atau bapa rakyat Malaysia dari keluarga miskin yang mempunyai anak di bawah umur 12 tahun untuk memanipulasi maklumat diri kanak-kanak tersebut.

“Sindiket ini akan memperdaya ibu bapa rakyat Malaysia supaya membawa sijil lahir anak bawah 12 tahun hadir ke pejabat Imigresen seolah-olah untuk membuat PMA untuk anak sendiri.

“Tetapi semasa proses permohonan di kaunter Imigresen, kanak-kanak dari Sri Lanka yang hampir sama umur dengan anak sebenar akan dibawa ke hadapan kaunter bagi tujuan rakaman cap jari dan proses ambil gambar,” katanya dalam kenyataan, hari ini.

Beliau berkata, pasangan suami isteri yang mengetuai sindiket ini juga bertindak sebagai ‘transporter’ dengan membawa kanak-kanak Sri Lanka yang telah berjaya memperolehi PMA ke negara Eropah.

Katanya, siasatan masih dijalankan bagi mengesan dan mengenal pasti tempoh sindiket ini telah beroperasi dan berapa ramai kanak-kanak yang telah terlibat.

“Berdasarkan siasatan awal mendapati sindiket ini menerima upah sebanyak EUR 30,000 hingga EUR 50,000 (RM145,906.18 hingga RM243,176.97) bagi setiap seorang kanak-kanak Sri Lanka yang diuruskan permohonan PMA dan diiring ke negara Eropah.

“Sindiket ini berjaya ditumpaskan semasa pasangan ini hadir ke JIM WPKL untuk tujuan mendapatkan PMA bagi seorang kanak-kanak Sri Lanka.

“Tindakan peka dan pantas Pegawai Imigresen di Bahagian Pasport yang menyedari serta mengesan terdapat keraguan dalam permohonan PMA kanak-kanak tersebut telah mengambil tindakan lanjut menemubual kanak-kanak tersebut kerana mendapati ada perbezaan rupa paras yang ketara dengan penjaga dan gagal bertutur Bahasa Malaysia,” katanya.

Rusli memaklumkan, pasangan suami isteri yang masing-masing berumur 37 dan 26 tahun ini, akan dituduh di bawah Seksyen 26A Akta Anti Pemerdagangan Orang dan Penyeludupan Migran (ATIPSOM) 2007 pada hari ini di Mahkamah Seksyen, Kompleks Mahkamah Kuala Lumpur.

“Jabatan Imigresen menasihatkan orang ramai supaya tidak mudah terpengaruh dengan tawaran dan tipu helah sindiket.

“Jika terdapat sebarang keraguan berhubung kait dengan Imigresen, orang ramai boleh merujuk terus ke Jabatan ini atau mendapatkan maklumat terkini melalui laman web serta akaun media sosial rasmi JIM,” katanya.


Tragedi Batang Kali: Operasi SAR 9 lagi mangsa diteruskan

BATANG KALI, 23 Jamadilawal 1444H, Ahad – Usaha mencari dan menyelamat (SAR) sembilan lagi mangsa yang belum ditemukan dalam tragedi tanah runtuh di tapak perkhemahan Father’s Organic Farm, Gohtong Jaya di sini, diteruskan hari ini.

Operasi disambung 9 pagi selepas ditamatkan pada 4 pagi tadi, melibatkan sejumlah anggota penyelamat daripada pelbagai agensi selain menggunakan khidmat anjing pengesan serta jentera berat untuk mencari mangsa tertimbus.

Kawasan pencarian pula dipercayai masih ditumpukan di ketiga-tiga sektor iaitu sektor A (kem Hillview), sektor B (kem Farmview) dan sektor C (berhampiran kem Riverside).

Keadaan cuaca hari ini cerah dengan pengamal media dari pelbagai agensi turut mula berkampung sejak 7 pagi di lokasi kejadian.

Setakat petang semalam, seramai 24 mangsa telah disahkan terkorban daripada keseluruhan 94 orang yang terlibat dalam tragedi itu, 61 orang selamat dan sembilan masih hilang.

Dalam kejadian sekitar 2.42 pagi Jumaat, runtuhan tanah sepanjang hampir 300 meter dan setinggi 70 meter telah menimpa tapak perkhemahan itu, di Jalan Genting-Batang Kali di sini.-  Bernama


Parlimen Turkiye ratifikasi permohonan Finland sertai NATO

ANKARA, 9 Ramadan 1444H, Jumaat – Kesemua 276 Ahli Parlimen Turkiye yang hadir mengundi menyokong bidaan Finland, menyertai Pertubuhan Perjanjian Atlantik Utara (NATO), hanya beberapa hari selepas Parlimen Hungary mengesahkan penyertaan negara berkenaan.

Parlimen Turkiye akhirnya meratifikasi permohonan Finland menyertai NATO, sekali gus menghapuskan halangan terakhir dalam penyertaan negara Nordik itu yang sekian lama tertangguh dalam pakatan tentera Barat.

Setiausaha Agung NATO, Jen Stoltenberg dalam Twitter mengalukan penyertaan berkenaan sambil menyifatkan tindakan itu akan menjadikan keluarga NATO lebih kuat dan selamat.

Atas dasar bimbang dengan pencerobohan Russia ke atas Ukraine sejak setahun lalu, Finland dan Sweden meninggalkan dasar ketidakselarasan terhadap NATO sejak beberapa dekad dan kembali memohon menyertai pakatan berkenaan.

Sementara itu, Ahli Parlimen Turkiye, Akif Cagatay Kilic mengucapkan selamat datang kepada Finland dan mengakui sedar banyak pihak yang memerhati tindakan Turkiye kepada negara itu selama ini.

“Sebagai anggota NATO, kami sememangnya mempunyai sasaran dan permintaan berhubung kebimbangan keselamatan negara kami,” katanya.

Dalam bidaan berkenaan, sebulat suara diperlukan bagi membolehkan NATO menerima penyertaan berkenaan dan Turkiye dan Hungary merupakan dua ahli terakhir yang meratifikasi penyertaan Finland.

Sebelum ini usaha dua negara menyertai perikatan berkenaan dibiarkan tergantung dengan keadaan Turkiye dan Hungary menangguhkan untuk memberikan lampu hijau walaupun menyatakan sokongan untuk NATO menambah keahlian.

Turkiye sebelum ini, menuduh Sweden terlalu berlembut terhadap kumpulan yang dianggap pengganas dan memberi ancaman keselamatan termasuk kumpulan militan Kurdish.

Malah, Turkiye meluahkan rasa marah dengan beberapa siri demonstrasi di Sweden termasuk bantahan aktivis anti-Islam yang membakar al-Quran di luar kedutaan Turkiye di Sweden.

Hungary pula berpandangan ahli politik Sweden telah membuat kenyataan tentang keadaan demokrasi Hungary selain memainkan peranan aktif dalam memastikan billion dana Kesatuan Eropah (EU) dibekukan atas dakwaan pelanggaran peraturan undang-undang. – Agensi


Tiada larangan penumpang duduk sebelah pemandu

KUALA LUMPUR, 25 Rabiulawal 1442H, Rabu – Video yang tular di media sosial menyatakan seorang pemandu disaman kerana isterinya duduk di bahagian penumpang hadapan, adalah berniat jahat dan cuba merosakkan imej pasukan Polis Diraja Malaysia (PDRM), kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, tiada ketetapan yang melarang penumpang duduk di sebelah pemandu sepanjang tempoh pelaksanaan Perintah Kawalan Pergerakan Bersyarat (PKPB).

“Perkara ini saya telah jawab beberapa kali bahawa tidak ada ketetapan yang memerlukan mereka yang menaiki kenderaan, seorang kena duduk hadapan seorang duduk di belakang.

“Malah, jika datang daripada satu keluarga tidak memakai pelitup muka di dalam kereta pun tidak salah, namun semalam ada seorang pemandu menyebarkan video kononnya disaman kerana perkara itu.

“Setelah disiasat, didapati individu itu dikenakan tindakan kerana menggunakan telefon bimbit semasa memandu,” katanya dalam sidang media harian pelaksanaan PKPP di sini hari ini.

Sehubungan itu, beliau meminta polis mengambil tindakan segera terhadap individu berkenaan termasuk yang menyebarkan klip video di media sosial kerana memburukkan imej PDRM.

Mengulas tentang rungutan kos kuarantin yang tinggi dikenakan terhadap individu bukan berasal dari Sarawak yang ingin masuk dan pulang ke Sarawak, Ismail Sabri berkata, mereka yang kurang berkemampuan boleh mendapatkan pengurangan atau pengecualian.

Permohonan itu katanya boleh dikemukakan kepada Jawatankuasa Pengurusan Bencana Negeri Sarawak.

“ … seperti kita di Semenanjung, contohnya mereka yang pulang dan tidak mampu membayar kos kuarantin, boleh merayu kepada Menteri Kesihatan sama ada untuk mengurangkan, malah untuk mengecualikan bayaran pun boleh, tetapi dengan alasan tertentu.

“Menteri Kesihatan boleh menggunakan kuasanya mengikut Akta 342 (Pencegahan dan Pengawalan Penyakit Berjangkit 1988) untuk mengecualikan atau mengurangkan bayaran,” katanya.

Berhubung isu penutupan pusat jagaan kanak-kanak dan taska semasa PKPB, Ismail Sabri berkata, perkara itu sedang diperincikan oleh Kementerian Pembangunan Wanita, Keluarga dan Masyarakat dan penjelasan mengenainya akan diumumkan Menterinya Datuk Seri Rina Mohd Harun tidak lama lagi. – Bernama


Enggan pindah, penguat kuasa musnah kebun di Bukit Tinggi

BUKIT TINGGI, 1 Ramadan 1442H, Selasa – Kira-kira 100 orang pegawai penguatkuasa dari Jabatan Ketua Pengarah Tanah dan Galian (JKPTG), Jabatan Tanah Pahang serta polis
menjalankan operasi pemusnahan tanah kebun berdekatan Sekolah Jenis Kebangsaan Cina (SJKC) Bukit Tinggi.

Antara yang dimusnahkan dalam operasi melibatkan tanah seluas empat ekar semalam ialah pokok durian dan tanaman sayur-sayuran.

Salah seorang pekebun dikenali sebagai Chen Cai Kui, 41, berkata, tanah kebun itu mula diusahakan oleh ayahnya dan hasil tanah ini yang digunakan untuk menyara keluarga selama lebih 40 tahun.

Dia dan ahli keluarganya adalah generasi ketiga mengusahakan tanah itu, tapi sekarang semua yang mereka usahakan sudah musnah.

“Pada mulanya kami menanam sayur-sayuran, kemudian kami menanam 10 batang pokok Musang King, selain rambutan dan pisang, sekarang semuanya sudah dimusnahkan, sehinggakan pondok kecil menyimpan baja dan peralatan kebun turut dimusnahkan.

“…kami sudah tidak memiliki apa-apa,” katanya seperti dilapor Sinchew pada Isnin lalu.

Menurutnya, Jabatan Tanah telah mengeluarkan arahan berpindah pada 2017, bagaimanapun dengan bantuan Ahli Parlimen Bentong dari MCA waktu itu Liow Tiong Lai, operasi pemusnahan kebun tidak berlaku.

“Surat arahan berpindah dikeluarkan oleh Jabatan Tanah pada 2019 dan 2020, tiada bantahan terhadapnya, sehinggalah 2 April kami menerima surat arahan mengosongkan kebun dalam masa dua minggu.

“Disebabkan sudah melepasi tarikh diberi, pihak jabatan telah datang pada hari ini untuk menjalankan operasi penguatkuasaan yang tegas,” katanya,

Katanya lagi, semenjak 2017 dia sudah beberapa kali berkunjung ke Jabatan Tanah memohon sewa tanah untuk menghalalkan aktiviti pekebunannya, tapi tidak mendapat apa-apa balasan dari pihak terbabit.

Katanya, kemusnahan kebunnya telah menjejaskan mata pencariannya.


UMNO hadapi ujian berat, hilang sokongan orang Melayu

BANGI, 26 Muharam 1445H, Ahad – UMNO perlu mencari formula baharu susulan prestasi buruk parti itu pada Pilihan Raya Negeri (PRN) di enam negeri, semalam.

Ahli Majlis Kerja Tertinggi (MKT) UMNO, Datuk Dr Mohd Puad Zarkashi mengakui parti itu perlu mencari naratif baharu supaya rakyat tidak meluat dengan tingkah laku UMNO dan ‘sampai’ kepada pengundi.

“Sekali lagi UMNO berhadapan ujian berat. Menang 19 sahaja daripada 108 kerusi yang ditandingi.

“UMNO semakin hilang sokongan orang Melayu. Bukan mudah untuk UMNO mencari formula baharu,” katanya dalam catatan Facebook, hari ini.

Beliau turut menasihati UMNO supaya jangan panik termasuk membuat keputusan meninggalkan Kerajaan Madani sebaliknya terus mencari jalan dan memberi tumpuan kepada ekonomi rakyat dan negara.

Beliau menegaskan, UMNO perlu berani berubah dengan menampilkan ‘ayam sabung’ tulen dan bukan lagi meletakkan jawatan parti sebagai ‘tiket’ menjadi calon.

“Mereka yang kalah dan berumur 45 tahun ke atas jangan bertanding lagi di pilihan raya akan datang.

“Jawatan parti bukan tiket percuma jadi calon. Tampilkan ayam sabung tulen,” katanya.

Tambahnya, UMNO mesti membuat perubahan sebelum rakyat meluat dengan tingkah laku parti tersebut.

“Menteri UMNO mesti ‘deliver’. Elak rakyat meluat pada tingkah laku UMNO. Parti perlu naratif baru yang sampai kepada pengundi,” katanya.

Semalam pada PRN di enam negeri, BN hanya memenangi 19 kerusi daripada 108 DUN yang dipertandingkan.

Di Kedah dan Terengganu, UMNO gagal memperoleh satu kerusi pun.

Di Selangor dan Pulau Pinang, BN hanya menang dua kerusi dan di Kelantan satu kerusi sahaja dimenangi.

BN hanya memperolehi kerusi di Negeri Sembilan apabila menang 14 kerusi dari 17 yang dipertaruhkan.


KPM teliti ketidakhadiran pelajar duduki SPM: Fadhlina

ALOR SETAR, 22 Zulkaedah 1444H, Ahad –  Kementerian Pendidikan (KPM) sedang meneliti faktor-faktor yang menyumbang kepada ketidakhadiran pelajar untuk menduduki peperiksaan Sijil Pelajaran Malaysia (SPM).

Menteri Pendidikan, Fadhlina Sidek berkata, penelitian itu perlu dilakukan bagi membolehkan kementerian membuat intervensi yang sewajarnya untuk memastikan kehadiran pelajar lebih baik pada tahun-tahun akan datang.

“Saya fikir ada banyak faktor dan ia pastilah faktor yang mendesak sehingga mereka tidak boleh hadir untuk mengambil peperiksaan. Jadi, ia perlukan penelitian dan bagi masa untuk teliti, kita akan buat intervensi sewajarnya.

“Bagi menentukan perkara itu membimbangkan atau tidak, ia bergantung kepada apa yang dapat selepas kita teliti nanti…sebab calon kita ini pelbagai ada calon bukan sahaja bawah sekolah KPM, ada juga calon persendirian dan sebagainya jadi perlu pecahan yang lebih teliti,” katanya selepas melawat Sekolah Menengah Jenis Kebangsaan (SMKJ) Keat Hwa di sini, hari ini.

Beliau berkata demikian ketika mengulas laporan sebuah ahbar tempatan hari ini yang menyatakan sejumlah 14,858 atau 3.8 peratus daripada 388,832 calon baharu SPM 2022 dan mendaftar kali pertama sekurang-kurangnya enam mata pelajaran, tidak hadir menduduki peperiksaan berkenaan.

Berdasarkan analisis KPM, calon yang tidak hadir peperiksaan tahun lepas bertambah berbanding calon SPM 2021 yang merekodkan 10.681 atau 2.7 peratus calon tidak hadir daripada keseluruhan 392,837 calon yang berdaftar.

Sementara itu, Fadhlina berkata, jumlah calon yang memperoleh sijil SPM juga lebih baik iaitu lebih 90 peratus berbanding sebelum ini dengan lebih 80 peratus sahaja, dan tumpuan KPM adalah untuk meningkatkan lagi peratusan calon yang mendapat sijil.

Semasa dirujuk mengenai cadangan untuk penambahbaikan silibus subjek Sejarah yang melibatkan Kedah dan Pulau Pinang pula, beliau berkata, ia tidak akan dilakukan buat masa ini kerana setiap silibus subjek mempunyai kitarannya sendiri.

“Kurikulum ini dipantau oleh pakar-pakar dan murid-murid pun ada kitarannya… jadi setakat ini kita kekal seperti sedia ada sehinggalah kitaran itu habis dan akan lihat dari segi keperluan untuk semua, bukan Sejarah sahaja tapi semua subjek,” katanya. – Bernama


9 kes COVID-19 direkodkan hari ini

KUALA LUMPUR, 2 Muharram 1442H, Jumaat – Sebanyak sembilan kes baharu COVID-19 direkodkan dalam tempoh 24 jam lepas, melibatkan empat kes import dan lima kes penularan dalam negara, kata Ketua Pengarah Kesihatan Tan Sri Dr Noor Hisham Abdullah.

Beliau berkata perkembangan terbaharu setakat 12 tengah hari tadi menjadikan jumlah terkumpul kes positif COVID-19 di negara ini sebanyak 9,249 kes manakala jumlah kes aktif dengan kebolehjangkitan virus berkenaan sebanyak 179 kes.

Menurut beliau, empat kes import yang telah mendapat jangkitan di luar negara melibatkan bukan warganegara iaitu dua kes di Kuala Lumpur (masing-masing dari Filipina dan Austria) serta dua kes di Selangor (masing-masing dari Indonesia dan India).

“Daripada lima kes penularan dalam negara, empat adalah warga Malaysia dan satu bukan warganegara iaitu kes saringan sebelum pulang ke negara asal. Beliau tidak bergejala dan telah dimasukkan ke Hospital Umum Sarawak,” katanya dalam kenyataan hari ini.

Daripada empat kes melibatkan warga Malaysia, tiga dikesan di Kedah melibatkan Kluster Tawar manakala satu kes di Kuala Lumpur iaitu daripada kluster baharu dikenali Kluster Maju, katanya.

Beliau berkata 13 kes telah pulih daripada jangkitan itu dilaporkan hari ini, menjadikan jumlah kumulatif kes yang telah pulih sepenuhnya daripada COVID-19 sebanyak 8,945 kes iaitu 96.7 peratus daripada jumlah keseluruhan kes.

Dr Noor Hisham berkata sehingga kini, terdapat tujuh kes positif COVID-19 sedang dirawat di unit rawatan rapi (ICU) dengan empat memerlukan bantuan pernafasan.

Tiada kes kematian baharu berkaitan COVID-19 dilaporkan pada hari ini, menjadikan jumlah terkumpul kematian akibat jangkitan itu di negara ini kekal 125 kes iaitu 1.35 peratus daripada keseluruhan kes. – Bernama


Cukuplah YB, berhentilah main wayang

SEKARANG bukan masa untuk memegang penyembur air, penyapu dan lain-lain dalam misi bantuan mangsa banjir. Serah kepada yang pakar.

Kehadiran YB sudah mencukupi, memantau dan merancang apa yang patut. Adegan memegang peralatan tersebut, kemudian viralkan, cukup memualkan.

Jika benar-benar ikhlas bantu, duduk di sana seharian, pantau dan rancang sebaik-baiknya bantuan, mengikut kepakaran masing-masing.

Gembelingkan seluruh kekuatan dan kepakaran yang ada.

Tidak perlulah membuat pelancaran misi bantuan banjir di hotel.

Tidakkah lebih baik, duit pelancaran itu ditambah ke dalam dana banjir.

Apabila buat pelancaran di hotel, begitu banyak kos terlibat, sewa tempat, protokol dan lain-lain.

Saya sarankan mereka yang bergelar YB atau wakil rakyat ini:

Pertama, pulanglah ke kawasan. Rancang dan pantau keadaan di sana, tidak perlulah ambil gambar sedang mencuci atau membantu mangsa banjir. Rakyat di sana lebih tahu kehadiran YB di situ.

Kedua, bukan semua perkara perlu diviralkan. Kadang kala gambar itu makan tuan. Jadilah seperti wira tidak didendang. Saya cukup terkesan dengan wira-wira tidak didendang yang terkorban kerana keikhlasan membantu mereka yang memerlukan.

Contohilah, Allahyarham Ahmad Zaki Mahbar yang juga Komandan Amal Kawasan Mersing merangkap Ketua Kor Marin Jabatan Amal Malaysia, yang terkorban dalam misi bantuan banjir.

Allahyarham dalam misi bantuan dibawa ke Hospital Banting selepas pitam dan tidak sedarkan diri.

Allahyarham hadir ke Selangor untuk bantu misi pembersihan pasca banjir di Bukit Changgang, Labohan Dagang dan kawasan sekitar.

Ahli keluarga saya terlibat dengan NGO, ramai yang pergi, tetapi kami diamkan sahaja. Tuhan sahaja yang tahu.

Ketiga, jika YB berada di kawasan banjir, tidak perlulah terlalu protokol sangat. Kadang kala ia menyusahkan daripada memudahkan. Jika menaiki kereta itu menyusahkan, naik motosikal sahaja.

Itu yang selalu saya kata, kadang kala orang-orang sekeliling menteri ini yang lebih sudu daripada kuah. Mereka yang melebih-lebih sehingga menyusahkan menteri. Carilah mereka yang ikhlas dalam menasihat, bukan yang mengampu.

Prof Dr Ridhuan Tee Abdullah


SPRM buru ejen ‘bantu’ pelancong China masuk Malaysia

PUTRAJAYA, 15 Zulhijjah 1444H, Selasa – Suruhanjaya Pencegahan Rasuah Malaysia (SPRM) mengenal pasti seorang individu dipercayai menjadi ‘dalang’ sekiranya pelancong asing menghadapi masalah atau tidak memenuhi syarat Jabatan Imigresen Malaysia (JIM) untuk memasuki negara ini.

Difahamkan, pegawai penyiasat SPRM sedang giat mencari ejen berkenaan yang didakwa meminta RM18,000 untuk menyelesaikan kes membabitkan pelancong warga China di KLIA,  baru-baru ini.

“Ejen itu warga Malaysia dan penyiasat percaya dia pernah ‘membantu’ pelancong China yang lain sebelum ini,” kata sumber seperti dilapor The Star.

Difahamkan beberapa pegawai Imigresen akan dipanggil hari ini.

SPRM sudah merekodkan kenyataan Menteri Pelancongan, Kesenian dan Kebudayaan, Datuk Seri Tiong King Sing dan dua lagi pada Isnin.

Pada 29 Jun, King Sing menyerbu masuk ke balai ketibaan di KLIA dan mencetuskan kekecohan dalam usaha untuk ‘membebaskan’ seorang warga China yang dilarang masuk ke Malaysia.

Menjelaskan perkara itu, King Sing berkata, beliau terpaksa turun padang untuk membantu seorang pekerja sebuah syarikat media yang berpangkalan di China selepas didakwa ditahan pegawai Imigresen di KLIA sebaik tiba dari Shenzen.

Wanita dikenali sebagai Wang Xu mendakwa, walaupun dokumen perjalanannya teratur, dia dinafikan masuk oleh pegawai Imigresen.

Wang Xu mendakwa, dia diminta membayar beberapa ribu ringgit jika dibenarkan masuk.

Wanita itu telah tiba di Malaysia bersama pegawai atasannya, seorang pegawai kanan sebuah stesen TV milik kerajaan China.

Bagaimanapun, Penolong Penguasa Imigresen, Syahmi Syafie Md Nazmil memaklumkan, pelawat itu tidak memenuhi syarat kemasukan pelancong kerana tidak memiliki tiket pulang ke negara asal serta gagal menyatakan dengan jelas penginapan semasa berada di Malaysia.


PRN bukan pilihan utama, Yang Di-Pertua Negeri disyor cari jalan lain

Oleh Ainul Illia Meor Suzurudin

BANGI, 29 Safar 1443H, Rabu – Kemungkinan besar kes COVID-19 melonjak tinggi sekiranya Pilihan Raya Negeri (PRN) Melaka diadakan, meskipun kadar pemberian vaksin ketika itu sudah melebihi 90 peratus.

Ini berikutan majoriti penerimanya adalah di kalangan populasi dewasa sementara vaksinasi remaja sedang dilakukan dan kanak-kanak pula belum divaksin, kata penganalisis politik, Dr Mazlan Ali.

“Rakyat bimbang. Sekiranya kes naik sebab PRN Melaka, maka sia-sia lah usaha kerajaan selama ini, sedangkan kerajaan di peringkat Persekutuan sudah ada Memorandum Persefahaman (MoU) dengan pembangkang.

“Menunjukkan mereka menghormati kehendak Yang Di-Pertuan Agong (YDPA) supaya tidak ada politiking yang berlebihan. Tetapi di Melaka berlaku sebaliknya kerana kepentingan pemimpin tertentu.

“Pengisytiharan pembubaran Dewan Undangan Negeri (DUN) adalah perkara yang sangat dibimbangi kerana pilihan raya akan membabitkan kempen, mobilisasi, pergerakan orang ramai yang mungkin boleh mencetuskan penyebaran wabak COVID-19,” katanya ketika dihubungi Ismaweb.net, hari ini.

Beliau yakin negara mungkin memerlukan masa berbulan-bulan lagi untuk pulih dan keadaan ini pastinya memberi kesan terhadap keadaan ekonomi negara.

“Rakyat pula terpaksa berdepan dengan PKP sekali lagi. Walhal sekoah dah nak dibuka, kemudian hendak ditutup balik.

“Mesti rakyat marah. Sepatutnya PRN bukan pilihan utama. Yang di-Pertua Negeri sepatutnya mempertimbangkan pilihan lain,” katanya lagi.

Mengulas syor beliau itu, Dr Mazlan berkata, Tun Mohd Ali Rustam Mungkin boleh mencadangkan ahli politik yang bertelagah ini supaya berunding dan bekerjasama mencari satu penyelesaian.

“Daripada segi prinsip demokrasi lihat siapa yang mempunyai undi majoriti. Orang itulah patut diberi mandat oleh Yang di-Pertua Negeri untuk menjadi Ketua Menteri.

“Ataupun sekiranya tidak melihat itu sebagai pilihan baik, Yang di-Pertua Negeri boleh mengambil inisiatif untuk menghadap YDPA dan isytihar darurat di negeri Melaka. Ini supaya politiking ini dapat diredakan melalui satu perintah darurat,” katanya.

Beliau juga tegas berpandangan bahawa ahli-ahli politik yang terlibat dalam konflik perlu berunding semula untuk mencari penyelesaian.

“Kalau di peringkat persekutuan boleh mendapat kerjasama antara Pakatan Harapan (PH) dan kerajaan melalui MoU, apa salahnya di Melaka dibuat benda yang sama. Dengan itu Datuk Seri Sulaiman Md Ali ini boleh mewujudkan kerajaan yang kukuh di Melaka,” katanya.

Pembubaran DUN Melaka berlaku selepas Sulaiman hilang majoriti sokongan akibat tindakan empat ADUN daripada blok kerajaan, menarik sokongan terhadap kepemimpinannya.

Mengikut Perlembagaan, PRN perlu dilaksanakan dalam tempoh 60 hari selepas pembubaran DUN.


Negara haram Israel tutup sempadan, sekat bantuan ke Gaza

GAZA, 7 Syawal 1442H, Rabu – Sekumpulan konvoi trak bantuan antarabangsa yang dalam perjalanan ke Gaza melalui Karem Abu Salem (Kerem Shalom) – sebuah persimpangan sempadan dengan Israel – dihentikan susulan tindakan negara pengganas menutup persimpangan dengan alasan serangan mortar di kawasan berkenaan.

Langkah pada hari Selasa dilakukan sejurus selepas COGAT – unit ketenteraan yang menyelaraskan urusan awam rakyat Palestin – mengumumkan pembukaan sementara sempadan untuk penghantaran bantuan.

Sekiranya persimpangan Keram Abu Salem dan Beit Hanoon (Erez) ditutup, Gaza akan ‘lemas’ kata penasihat media untuk Timur Tengah di Majlis Pelarian Norwegia, Karl Schembri kepada Al Jazeera.

“Oleh itu, sangat penting persimpangan dibuka.

“Mereka ini bukan sahaja memerlukan barang keperluan bahkan sekarang ini memerlukan bantuan kemanusiaan yang penting.

“Dan Israel perlu memberi jaminan bahawa barang-barang ini akan diberi laluan selamat,” katanya.

Katanya lagi, perlu ada koridor kemanusiaan dan gencatan senjata supaya para pekerja dapat masuk dan menilai keperluan rakyat.

“Tidak ada penghantaran yang dapat dilakukan sementara pengeboman berlanjutan,” katanya.

Semalam, agensi bantuan Pertubuhan Bangsa-Bangsa Bersatu (PBB) berkata, lebih daripada 52,000 penduduk Palestin kini dipindahkan ekoran serangan udara Israel yang telah memusnahkan atau merosakkan hampir 450 bangunan di Semenanjung Gaza.

Kira-kira 47,000 yang terlantar telah mencari perlindungan di 58 sekolah yang dikendalikan PBB di Gaza, kata Jens Laerke, jurucakap Pejabat PBB untuk Penyelarasan Hal Ehwal Kemanusiaan (OCHA) di Geneva kepada wartawan. – Agensi


Aktiviti domestik, permintaan luar terus sokong pemulihan ekonomi

KUALA LUMPUR, 26 Zulhijjah 1443H, Selasa – Ekonomi Malaysia berada pada laluan pemulihan yang kukuh disokong oleh aktiviti domestik dan permintaan luar yang positif.

Ekonomi dijangka berkembang dengan stabil pada 2022 dan 2023 walaupun berdepan cabaran daripada peningkatan tekanan kos, konflik ketenteraan Russia-Ukraine dan langkah-langkah pembendungan ketat China terhadap COVID-19, kata Gabenor Bank Negara Malaysia (BNM), Tan Sri Nor Shamsiah Mohd Yunus.

Beliau berkata, Malaysia mendapat manfaat daripada permintaan kukuh untuk eksport negara terutamanya produk elektrik dan elektronik serta produk berasaskan komoditi dan produk eksport yang pelbagai dan pasaran akan terus menyokong pertumbuhan eksport negara.

“Berdasarkan pemerhatian, kami menyaksikan peningkatan yang kukuh dalam permintaan domestik, perbelanjaan domestik terutamanya perbelanjaan pengguna, yang mana jualan runcit, transaksi kad debit dan import barangan pengguna telah melebihi tahap prapandemik,” katanya dalam ucaptama pada majlis Persidangan Antarabangsa Jenayah Kewangan dan Pembiayaan Keganasan 2022 (IFCTF 2022) ke-12 di sini hari ini.

Beliau seterusnya berkata, pasaran pekerjaan yang semakin kukuh telah memberi manfaat kepada ekonomi negara dan 26,000 pekerjaan baharu diwujudkan dalam tempoh tiga bulan pertama tahun ini, sama seperti tahap prapandemik.

Pada masa sama, kekosongan pekerjaan dan gaji juga meningkat, yang akan mengukuhkan lagi pemulihan permintaan dalam negeri pada masa hadapan.

Mengenai kenaikan harga, Nor Shamsiah menegaskan bahawa keadaan yang berlaku pada masa ini disebabkan fenomena global dan Malaysia terjejas akibat kesan tidak langsung daripada harga komoditi global yang tinggi kerana ia merupakan pemacu utama kenaikan kos input pengeluar.

“Perkembangan inflasi di Malaysia tahun ini mencerminkan sebahagian daripada kos ini serta permintaan dalam negeri yang semakin kukuh. Akibatnya, walaupun inflasi utama diunjurkan kekal rendah dan stabil serta di antara 2.2 peratus dan 3.2 peratus tahun ini, inflasi teras meningkat kepada purata 2.2 peratus dalam enam bulan pertama tahun ini berbanding hanya 0.7 peratus pada 2021,” katanya.

Beliau berkata, memandangkan ekonomi berada pada trajektori pertumbuhan yang lebih kukuh dan tidak lagi dalam keadaan krisis, bank pusat melalui Jawatankuasa Dasar Monetari menilai bahawa ia adalah masa yang sesuai untuk mula menarik balik lebihan sokongan, menyemak semula kadar dasar semalaman yang merupakan antara paling rendah dalam sejarah iaitu 1.7 peratus.

“Apa yang penting ialah dengan bertindak secara awal, kami akan berada dalam kedudukan untuk melakukan pelarasan kepada penetapan dasar monetari di Malaysia secara beransur-ansur dan ini juga untuk memulihkan dan menyokong pertumbuhan yang mampan dalam jangka sederhana dan panjang,” katanya, sambil menambah bahawa masa, kadar dan tahap kenaikan kadar faedah akan dipandu oleh penilaian. – Bernama


Guna logo halal tanpa kebenaran, kilang kicap diarah tutup

BUKIT MERTAJAM, 5 Rabiulawal 1442H, Khamis – Sebuah kilang kicap yang terletak di Kuala Mengkuang telah diarahkan tutup, dalam sebuah Ops Sepadu hari ini setelah didapati melakukan pelbagai kesalahan.

Pegawai Kesihatan Persekitaran Bahagian Keselamatan dan Kualiti Makanan (BKKM) Jabatan Kesihatan Negeri (JKN) Pulau Pinang Mohd Wazir Khalid berkata, operasi itu dijalankan setelah pihaknya menerima aduan daripada Kementerian Perdagangan Dalam Negeri dan Hal Ehwal Pengguna (KPDNHEP) untuk membuat pemeriksaan kebersihan di premis tersebut.

“Hasil serbuan mendapati aduan adalah positif. Kesalahan yang dilakukan adalah kesalahan besar iaitu premis perumahan dijadikan tempat pemprosesan soya (kilang), struktur bangunan yang tidak selamat, penyimpanan bahan-bahan makanan dan tong-tong kicap yang tidak bersih, perkakas berkulat dan penemuan najis tikus serta pembiakan jentik-jentik.

“Kita juga mendapati logo Halal dan Skim Pensijilan Makanan Selamat Tanggungjawab Industri (MeSTI), digunakan tanpa kebenaran pihak berkuasa. Kita telah selidik dan mendapati mereka tiada kelulusan, jadi kita akan panjangkan hal ini kepada unit yang berkenaan,” katanya kepada pemberita selepas melakukan serbuan di sini hari ini.

Operasi hari ini telah dianggotai oleh 12 orang pegawai daripada JKN Pulau Pinang, lima pegawai daripada KPDNHEP dan dua pegawai Jabatan Hal Ehwal Agama Islam Pulau Pinang (JHEAIPP).

Antara kesalahan lain yang didapati ialah, pemilik premis telah menggaji pekerja tanpa suntikan tifoid, sistem pendawaian elektrik juga didapati tidak stabil dan dikhuatiri mampu mengakibatkan litar pintas.

Mohd Wazir berkata, penutupan premis maksimum 14 hari itu dilakukan di bawah Seksyen 11 Akta Makanan 1983, Peraturan-peraturan Makanan 1985 dan Peraturan-Peraturan Kebersihan Makanan 2009. Sebanyak dua notis telah dkeluarkan dengan nilai kompaun mencecah RM5,500.

“Satu lagi kompaun telah dikeluarkan oleh KPDNHEP atas kesalahan di bawah Perintah Perihal Dagangan (Perakuan dan Penandaan Halal) 2011, kerana menggunakan logo Halal tanpa kebenaran. Kes ini akan dilanjutkan ke mahkamah,” katanya.

Dalam pada itu, beliau mengingatkan pemilik premis supaya sentiasa menjaga tahap kebersihan premis, agar tidak mendatangkan bahaya kepada pengguna.

Katanya biarpun majoriti kakitangan Kementerian Kesihatan Malaysia (KKM) kini sibuk menangani kes COVID-19, namun bahagian penguatkuasaan juga giat menjalankan pemeriksaan di premis-premis, supaya kesihatan dan keselamatan pengguna terjaga. – Bernama


JAINJ, PDRM buru pengikut ajaran sesat ‘Si Hulk’ hina Nabi

ISKANDAR PUTERI, 28 Syaaban 1444H, Selasa – Jabatan Agama Islam Negeri Johor (JAINJ) sedang mengesan pengikut kumpulan ajaran sesat ‘Si Hulk’ yang menyebarkan video menghina Islam dan Nabi Muhammad ﷺ.

Exco Hal Ehwal Agama Islam negeri, Mohd Fared Mohd Khalid berkata, JAINJ bekerjasama dengan Polis Diraja Malaysia (PDRM) bagi mencari pelaku tersebut.

Ini susulan laporan yang diterima berhubung penularan video berkenaan di TikTok sejak Isnin.

“Di dalam video tular, dengar seperti mereka sebut Syiah tetapi ia adalah Si Hulk. Penyebaran video tular mengenai ajaran Si Hulk ini memberi gambaran ajaran sesat ini masih ada pengikut setia walaupun sudah diharamkan dua tahun lalu.

“Kerajaan negeri memberi amaran keras kepada pelaku di dalam video terbabit dan mana-mana pihak agar menghentikan penyebaran ajaran sesat ini.

“Jika tidak, tindakan undang-undang akan diambil,” katanya seperti dilapor media tempatan.

Tegasnya, Jawatankuasa Fatwa Negeri Johor pada Julai 2021, memutuskan fahaman serta ajaran Si Hulk yang diasaskan Suhaini Bin Mohammad adalah sesat, menyeleweng dan bertentangan dengan akidah, syariah serta akhlak Islam.

Dalam pada itu, Mohd Fared memberitahu, sekurang-kurangnya 21 ajaran sesat dikesan di Johor.

Beliau berkata, kesemua ajaran sesat berkenaan telah diletakkan dalam senarai fatwa dan warta berkaitan akidah di negeri ini.

Antara ajaran sesat yang disenaraikan ialah ajaran Ismail Arifin@lepat, fahaman Hizbut Tahrir, ajaran Azman Samat, ajaran Millah Abraham dan kumpulan Layar Bahtera.

Beliau menegaskan, mana-mana orang Islam sama ada secara individu atau berkumpulan adalah diharamkan dan dilarang berpegang dengan fahaman dan ajaran sesat itu.

“Justeru, fahaman dan ajaran sesat hendaklah disekat dengan apa cara sekali pun daripada disebarkan di Johor dan mana-mana orang Islam yang terbabit dengan ajaran ini hendaklah bertaubat,” katanya.


Kerajaan Terengganu sumbang RM100,000 bantu anak perantauan terkesan banjir

KUALA TERENGGANU, 1 Jamadilakhir 1443H, Selasa – Kerajaan Terengganu menyalurkan sumbangan sebanyak RM100,000 bagi membantu anak-anak negeri di perantauan yang terkesan akibat bencana banjir baru-baru ini.

Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri, Wan Sukairi Wan Abdullah berkata, sumbangan diserahkan kepada Sekretariat Persatuan Anak-Anak Terengganu di Perantauan (Perantau) untuk diagihkan dengan segera kepada mereka yang terjejas.

“Perantau telah mengenal pasti 200  keluarga yang terjejas di Lembah Klang dan Pahang.

“Kita akan memberi bantuan wang tunai dengan seberapa segera bagi membolehkan mereka membeli barangan keperluan,” katanya pada majlis meraikan pelumba basikal wanita Terengganu, Siti Nor Alia Mansor yang berjaya menyertai kelab basikal bertaraf profesional dunia, Canyon-SRAM Road Bicyle Racing Team (di Sepanyol) di sini, hari ini.

Menurut Wan Sukairi, selain sumbangan kepada anak Terengganu di perantauan, kerajaan negeri melalui anak syarikat negeri dan NGO  telah menghantar bantuan dalam pelbagai bentuk termasuk wang tunai, tenaga kerja dan peralatan kepada mangsa banjir di semua negeri yang dilanda bencana. – Bernama


Tuduhan kerajaan bayar RM3 bilion untuk 10 juta dos COVID-19 tak benar

PUTRAJAYA, 7 Jamadilawal 1442H, Selasa – Tuduhan di laman sosial bahawa kerajaan telah membayar RM3 bilion untuk pembelian 10 juta dos vaksin COVID-19 adalah tidak benar, kata Kementerian Sains, Teknologi dan Inovasi (MOSTI).

MOSTI menjelaskan seperti yang telah diumumkan sebelum ini, kerajaan memperuntukkan sejumlah RM3 bilion bagi tujuan perolehan vaksin COVID-19 dan peruntukan RM3 bilion yang disediakan itu adalah bagi perolehan vaksin sehingga 70 peratus populasi negara atau 22.4 juta orang.

Perkara itu, menurut MOSTI telah dijawab dan dijelaskan oleh Menterinya Khairy Jamaluddin, beberapa kali pada persidangan Dewan Rakyat lepas.

MOSTI dalam satu kenyataan hari ini menyatakan, melalui kesemua rundingan dan perjanjian yang telah dan akan dimeterai buat masa ini, kerajaan akan membelanjakan sejumlah AS$504.4 juta iaitu kira-kira RM2.05 bilion.

Kerajaan, menurut MOSTI baharu sahaja menandatangani perjanjian dengan syarikat farmaseutikal Astra Zeneca, bagi perolehan sebanyak 6.4 juta dos atau tambahan sebanyak 10 peratus lagi.

“Ini bermakna jaminan bekalan vaksin sebanyak 40 peratus yang telahpun diperolehi menerusi perjanjian bersama fasiliti COVAX, syarikat Pfizer dan syarikat AstraZeneca,” katanya.

MOSTI berkata kerajaan juga sedang dalam proses rundingan akhir dengan Sinovac, CanSino dan Gamaleya, bagi mendapatkan jaminan bekalan vaksin bertambah melebihi 80 peratus jumlah populasi negara atau 26.5 juta.

“Jumlah 80 peratus ini adalah melebihi sasaran awal iaitu untuk memberikan vaksin kepada 70 peratus rakyat Malaysia,” menurut kenyataan MOSTI itu.

MOSTI meminta agar orang ramai supaya tidak sewenang-wenangnya membuat dan menyebarkan maklumat tidak sahih dan palsu, tanpa merujuk kepada kenyataan rasmi yang telah dikeluarkan oleh kerajaan.

“MOSTI tidak akan teragak-agak mengambil tindakan undang-undang, ke atas sebarang kenyataan yang tidak berasas serta tidak benar yang boleh menimbulkan kekeliruan kepada orang ramai,” menurut kenyataan itu lagi. – Bernama


PRN Johor: PN tanding hampir semua kerusi

KOTA BHARU, 9 Rejab 1443H, Jumaat – Perikatan Nasional (PN) bakal bertanding pada hampir kesemua kerusi dalam Pilihan Raya Negeri (PRN) Johor akan datang.

Timbalan Presiden PAS, Datuk Seri Tuan Ibrahim Tuan Man berkata, bilangan kerusi kali ini lebih besar yang mana hampir semua 56 daripadanya akan ditandingi PN membabitkan tiga parti iaitu PAS, Bersatu dan GERAKAN.

Bagaimanapun, beliau berkata, PAS belum memuktamadkan jumlah kerusi yang akan ditandingi memandangkan masih banyak masa untuk memutuskannya sebelum tamat tarikh penamaan calon.

“PAS sudah mengenal pasti kerusi bakal ditandingi atas tiket PN dan perundingan memuktamadkannya akan dilaksanakan Jawatankuasa Induk PRN Johor.

“Dulu PAS bertanding banyak kerusi kerana bertanding sendirian, tetapi kali ini kita akan berunding dengan parti komponen PN secara bersama,” katanya.

Pada masa sama, Tuan Ibrahim memaklumkan, persiapan jentera pilihan raya juga sudah dilakukan.

“Jentera sudah mula buat persiapan dan saya difahamkan, esok (hari ini) jentera Pemuda PN akan mula dilancarkan bersama Wanita atau Srikandi dan Muslimat kedua-dua parti,” katanya.


Tak perlu politikkan istilah ‘maha kaya’ diguna Anwar

BANGI, 2 Rabiulakhir 1445H, Selasa – Ahli Majlis Kerja Tertinggi (MKT) UMNO, Datuk Mohd Puad Zarkashi meminta pembangkang supaya tidak mempolitikkan istilah ‘maha kaya’ yang digunakan Perdana Menteri, Datuk Seri Anwar Ibrahim ketika pembentangan Belanjawan 2024, Jumaat lalu.

Beliau dalam kenyataan di Facebooknya mendakwa, Perikatan Nasional (PN) sebenarnya faham apa yang dimaksudkan Anwar apabila menegur golongan ‘maha kaya’.

Katanya, Ketua Pembangkang, Datuk Seri Hamzah Zainudin sendiri mengakui PN tidak akan berkompromi dengan pihak yang mendapat kekayaan hasil daripada kegiatan ekonomi gelap dan tidak bermoral.

“Itulah maksud Perdana Menteri. Termasuk jadi kaya kerana melanggar tatakelola kewangan macam isu Jana Wibawa.

“Kita mahu ‘maha kaya’ yang boleh berunding macam Syed Mokhtar. Dia menyumbang RM10 juta untuk pesawah padi miskin setelah Anwar minta dia mengurangkan monopoli beras negara.

“Kita tidak mahu ‘maha kaya’ yang cuba mencatur politik negara dan menaja kerajaan tebuk atap. Hamzah pula terasa pedas cilinya,” katanya.

Sebelum ini, Hamzah menempelak Anwar yang seolah-olah menyalahkan golongan ‘maha kaya’ ketika membentangkan Belanjawan 2024.

Katanya, PN bimbang dengan intonasi dan naratif Anwar yang juga Menteri Kewangan dalam pembentangan berkenaan yang memberikan gambaran negatif kepada golongan kaya.

“Saya hairan sudah acap kali Anwar melabelkan mereka sebagai golongan maha kaya yang seolah-olah melakukan banyak kesalahan.

“Apa salahnya kerajaan merangkul dan menggarap penyertaan semua pihak, termasuk golongan ahli perniagaan yang berjaya dalam menyumbang kepada pertumbuhan ekonomi negara, terutamanya dalam usaha menarik pelaburan luar dan mencipta peluang pekerjaan kepada rakyat,” katanya.


BERJASA serah memorandum Bebaskan Palestin kepada PMO, Wisma Putra

Oleh Athirah Huda Zalhe

PUTRAJAYA, 3 Jamadilawal 1445H, Jumaat – Kerajaan Malaysia digesa mengambil tindakan berani memainkan peranan dalam usaha mencapai keamanan dan mendapatkan keadilan serta hak asasi manusia rakyat Palestin.

Selaras gesaan itu, BERJASA menyerahkan memorandum Bebaskan Palestin dengan mengemukakan 11 tuntutan kepada Kerajaan Malaysia di Pejabat Perdana Menteri dan Wisma Putra di sini, hari ini.

Penyerahan memorandum kepada Pegawai di Pejabat Perdana Menteri untuk diserahkan pada Datuk Seri Anwar Ibrahim telah diketuai Presiden BERJASA, Haji Zamani Ibrahim.

Berikut adalah 11 desakan yang dikemukakan BERJASA iaitu:

1) Tidak sama sekali mengiktiraf ‘two state solution’ dalam menangani konflik Israel-Palestin;

2) Memperjuangkan pembebasan penuh negara Palestin berdasarkan peta asal sebelum terjadinya Deklarasi Balfour 1917, bukannya sempadan pra 1967;

3) Mengiktiraf Hamas sebagai kerajaan rasmi yang dilantik oleh seluruh rakyat Palestin melalui pilihan raya tahun 2006;

4) Meneruskan pelaksanaan dasar tiada hubungan diplomatik dengan Israel dan tidak mengiktiraf Israel sebagai sebuah negara;

5) Kekal teguh menolak apa juga tuntutan dan desakan daripada mana-mana pihak dalam menormalisasikan hubungan dengan Israel;

6) Menentang keras sebarang usaha ke arah pembinaan Israel Raya, terutamanya yang melibatkan rancangan Deal of the Century;

7) Mengemukakan bantahan rasmi dalam persidangan antarabangsa terhadap kuasa Barat yang bersetuju dengan pembunuhan beramai-ramai, penghapusan etnik dan jenayah perang terhadap isu Palestin;

8) Meluluskan sumbangan yang lebih besar dan memastikan bantuan disalurkan melalui Hamas yang sentiasa berjuang mempertahankan Palestin;

9) Lebih agresif mempengaruhi negara-negara Islam dan badan antarabangsa supaya menyertai gerakan pembebasan Palestin melalui rundingan, sekatan ekonomi dan bantuan ketenteraan;

10) Membenarkan apa jua bentuk sokongan dan solidariti terhadap kempen perjuangan pembebasan Palestin melalui mana-mana wadah oleh rakyat Malaysia atau institusi kerajaan mahupun swasta;

11) Menggerakkan pengupayaan penuh supaya semua kuasa nasional dalam menyokong pembebasan negara Palestin dalam mempertahankan tanah air yang berdaulat dan tanah wakaf umat Islam.


Kebakaran hutan Kuala Langat padam sepenuhnya

SHAH ALAM, 11 Zulkaedah 1444H, Selasa – Kebakaran yang berlaku di Hutan Simpan Kuala Langat Selatan membabitkan kawasan seluas 1.6 hektar sejak Isnin lepas, berjaya dipadamkan sepenuhnya petang semalam.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, pihaknya menerima panggilan berkenaan insiden itu pada 6.32 petang dan menjalankan operasi pemadaman dengan kekuatan 25 anggota.

Beliau berkata operasi turut dibantu 33 anggota pelbagai agensi termasuk Pejabat Tanah dan Daerah Kuala Langat, Jabatan Perhutanan Negeri Selangor (JPNS), Angkatan Pertahanan Awam Malaysia dan polis.

Kebakaran itu berjaya dipadamkan sepenuhnya 6.30 petang semalam dan kerja-kerja membersihkan parit diteruskan oleh pihak JPNS menggunakan jentera jengkaut, katanya.

“Telaga tiub juga telah diaktfikan sehingga esok dan pihak bomba akan membuat pemantauan secara berjadual di lokasi tersebut,” katanya.- Bernama


PAS tinggalkan MN jika UMNO jalin kerjasama dengan PKR

KUALA LUMPUR, 27 Syaaban 1442H, Jumaat – PAS tidak akan bekerjasama dengan UMNO dalam Muafakat Nasional (MN) jika kerjasama politik baharu dibentuk dengan Pakatan Harapan (PH) untuk Pilihan Raya Umum ke-15 (PRU15), kata Presiden PAS, Datuk Seri Abdul Hadi Awang.

Beliau berkata, setelah mendengar rakaman audio kontroversi melibatkan dua pemimpin utama berkali-kali, beliau yakin bahawa perbualan itu adalah sebahagian daripada kerjasama baru untuk UMNO, dan PAS tidak mahu menjadi sebahagian daripada itu.

Abdul Hadi merujuk kepada rakaman audio yang baru-baru ini dibocorkan, yang didakwa melibatkan antara Presiden UMNO, Datuk Seri Dr Ahmad Zahid Hamidi dan Presiden PKR, Datuk Seri Anwar Ibrahim, mengadakan perbincangan mesra mengenai masa depan UMNO.

“Klip audio itu adalah sebahagian daripada kerjasama baru (untuk UMNO). Kerjasama baru telah diumumkan dan ini adalah tanda-tanda jajaran baru.

“PAS masih bersama Perikatan Nasional, bukan kerjasama baru ini. Kami menolak sebarang kerjasama baru (UMNO dan PKR).

“Kami bersetuju untuk menjadi sebahagian daripada muafakat, yang bukan hanya melibatkan UMNO, tetapi juga Parti Pribumi Bersatu Malaysia (Bersatu) dan semua kumpulan Bumiputera, masyarakat majmuk dan parti Perikatan.

“Sama ada klip audio itu tulen atau tidak, saya tidak boleh mengatakannya, tetapi saya menilai dengan mendengarkannya berkali-kali untuk memutuskan kesahihannya,” kata Abdul Hadi kepada media selepas ceramah pagi pada hari Jumaat di Masjid Rusila di Terengganu.

Kerjasama MN diasaskan atas dasar perpaduan Melayu dan telah berulang kali menyatakan bahawa pendirian ‘No Anwar, No DAP’

Ahli Parlimen Marang itu mengatakan bahawa jika manifesto yang disepakati antara PAS dan UMNO tidak dipatuhi, maka kerjasama itu akan dibatalkan.

“Sama ada Ahmad Zahid harus meletak jawatan sebagai Presiden UMNO, itu saya akan serahkan kepada ahli UMNO,” kata Abdul Hadi

Beliau juga mengatakan PAS akan memulakan rundingan kerusi untuk pilihan raya umum dengan Bersatu.

“Kami hanya akan bekerjasama dengan Bersatu sekarang kerana UMNO nampaknya mempunyai masalah yang harus diselesaikan.

“Bagi pemimpin UMNO yang tidak mahu bekerjasama dengan PAS di pelbagai negeri, kami akan memutuskan kemudian kerana UMNO sendiri sudah koyak.

“Kami terburu-buru kerana kami tidak tahu bila pilihan raya umum akan diumumkan,” katanya.

Rakaman audio perbualan antara dua individu mirip suara Anwar dan Ahmad Zahid tular di media sosial sejak Rabu lalu.

Panggilan telefon berdurasi empat minit 17 saat itu mirip suara Anwar itu memuji ucapan Ahmad Zahid pada Perhimpunan Agung UMNO 2020.

Menerusi rakaman sama, Anwar yang juga Ketua Pembangkang dikatakan mengakui tidak mengikuti PAU secara dekat, selama 22 tahun.

Bagaimanapun, Ahmad Zahid menyangkal dakwaan penglibatannya di dalam rakaman suara tersebut.


Dalam masa 4 hari Yayasan Ikhlas selesai isu jambatan di Kg Cenderamata

SAYA mengiklankan permohonan sumbangan daripada penduduk Kg Cenderamata, Sandakan, Sabah pada jam 3 petang, Isnin, 7 Februari 2022.

Dalam masa tiga jam, pada hari yang sama, seorang wanita dermawan tampil menawarkan diri untuk menaja projek ini.

Selama ini, jambatan usang dan reput ini merupakan laluan utama mereka untuk ke surau bersolat jemaah, solat Jumaat dan untuk mengikuti kelas-kelas pengajian.

Alhamdulillah, dalam masa empat hari sahaja, jambatan kayu sepanjang 120 kaki yang ditaja ini telah disiapkan oleh penduduk tempatan.

Semoga Allah berkati rezeki wanita dermawan ini, dan dianugerahi keluarganya dengan kebaikan yang berpanjangan.

Begitu juga kepada semua yang menyumbang dalam apa jua bentuk.

Indahnya hidup bersilaturahim dan berkasih sayang, demi umat dan negara.

Prof Dr Zainur Rashid Zainuddin
Pengerusi Ahli Lembaga Pemegang Amanah Yayasan Ikhlas